20061223

P6_TA(2006)0583

Ευρωπαϊκό Ταμείο Ένταξης των υπηκόων τρίτων χωρών (2007-2013)*

Νομοθετικό ψήφισμα του Ευρωπαϊκού Κοινοβουλίου σχετικά με την πρόταση απόφασης του Συμβουλίου που αφορά τη σύσταση του Ευρωπαϊκού Ταμείου Ένταξης των υπηκόων τρίτων χωρών για την περίοδο 2007-2013 στο πλαίσιο του γενικού προγράμματος "Αλληλεγγύη και διαχείριση των μεταναστευτικών ροών" (COM(2005)0123 — C6-0238/2005 — 2005/0048(CNS))

(Διαδικασία διαβούλευσης)

Το Ευρωπαϊκό Κοινοβούλιο,

- έχοντας υπόψη την πρόταση της Επιτροπής προς το Συμβούλιο (COM(2005)0123) [1],

- έχοντας υπόψη το άρθρο 63, παράγραφος 3, στοιχείο α), της Συνθήκης ΕΚ, σύμφωνα με το οποίο κλήθηκε από το Συμβούλιο να γνωμοδοτήσει (C6-0238/2005),

- έχοντας υπόψη το άρθρο 51 του Κανονισμού του,

- έχοντας υπόψη την έκθεση της Επιτροπής Πολιτικών Ελευθεριών, Δικαιοσύνης και Εσωτερικών Υποθέσεων (A6-0419/2006);

1. εγκρίνει την πρόταση της Επιτροπής όπως τροποποιήθηκε;

2. καλεί την Επιτροπή να τροποποιήσει αναλόγως την πρότασή της, σύμφωνα με το άρθρο 250, παράγραφος 2, της Συνθήκης ΕΚ;

3. καλεί το Συμβούλιο, σε περίπτωση που προτίθεται να απομακρυνθεί από το κείμενο που ενέκρινε το Κοινοβούλιο, να το ενημερώσει σχετικά;

4. ζητεί να κληθεί εκ νέου να γνωμοδοτήσει σε περίπτωση που το Συμβούλιο προτίθεται να επιφέρει σημαντικές τροποποιήσεις στην πρόταση της Επιτροπής;

5. αναθέτει στον Πρόεδρό του να διαβιβάσει τη θέση του, όπως παρατίθεται στο παράρτημα του παρόντος νομοθετικού ψηφίσματος, στο Συμβούλιο και στην Επιτροπή.

[1] Δεν έχει δημοσιευθεί ακόμη στην Επίσημη Εφημερίδα.

--------------------------------------------------

20061223

ΠΑΡΑΡΤΗΜΑ

20061223

Τροποποιημένη πρόταση αποφασησ του Συμβουλίου για τη σύσταση του Ευρωπαϊκού Ταμείου Ένταξης των υπηκόων τρίτων χωρών για την περίοδο 2007-2013 στο πλαίσιο του γενικού προγράμματος "Αλληλεγγύη και διαχείριση των μεταναστευτικών ροών"

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη τη Συνθήκη περί ιδρύσεως της Ευρωπαϊκής Κοινότητας και ιδίως το άρθρο 63 παράγραφος 3,

έχοντας υπόψη την πρόταση της Επιτροπής [1],

έχοντας υπόψη τη γνώμη του Ευρωπαϊκού Κοινοβουλίου [2],

Εκτιμώντας ότι:

(1) Για την προοδευτική εγκαθίδρυση ενός χώρου ελευθερίας, ασφάλειας και δικαιοσύνης, η συνθήκη για την ίδρυση της Ευρωπαϊκής Κοινότητας προβλέπει, αφενός, τη θέσπιση μέτρων για την εξασφάλιση της ελεύθερης κυκλοφορίας των προσώπων, σε συνδυασμό με συνοδευτικά μέτρα για τους ελέγχους στα εξωτερικά σύνορα, το άσυλο και τη μετανάστευση και, αφετέρου, τη θέσπιση μέτρων στους τομείς του ασύλου, της μετανάστευσης και της προστασίας των δικαιωμάτων των υπηκόων τρίτων χωρών.

(2) Το Ευρωπαϊκό Συμβούλιο, στην έκτακτη συνεδρίασή του στο Τάμπερε στις 15 και 16 Οκτωβρίου 1999, δήλωσε ότι η Ευρωπαϊκή Ένωση οφείλει να διασφαλίζει τη δίκαιη μεταχείριση των υπηκόων τρίτων χωρών που διαμένουν νομίμως στην επικράτεια των κρατών μελών της. Θα πρέπει να θεσπισθεί σθεναρότερη πολιτική κοινωνικής ένταξης με στόχο την παροχή δικαιωμάτων και υποχρεώσεων συγκρίσιμων με εκείνα που απολαμβάνουν οι πολίτες της ΕΕ. Θα πρέπει εξάλλου να προωθεί μη διακριτική μεταχείριση στο οικονομικό, το κοινωνικό και το πολιτιστικό πεδίο και να προβλέπει μέτρα κατά του ρατσισμού και της ξενοφοβίας.

(3) Η ένταξη των υπηκόων τρίτων χωρών στα κράτη μέλη αποτελεί βασικό στοιχείο για την προαγωγή της οικονομικής και κοινωνικής συνοχής, που είναι θεμελιώδης στόχος της Κοινότητας και αναφέρεται στη Συνθήκη. Ωστόσο, λαμβανομένης υπόψη της Συνθήκης Ίδρυσης της Ευρωπαϊκής Κοινότητας, το παρόν νομικό μέσο στοχεύει πρωτίστως τους νεοαφιχθέντες υπηκόους τρίτων χωρών, καθώς και την συγχρηματοδότηση συγκεκριμένων δράσεως στήριξης της ενταξιακής διαδικασίας.

(4) Στο Πρόγραμμα της Χάγης ( 4- 5 Νοεμβρίου 2004), το Ευρωπαϊκό Συμβούλιο υπογραμμίζει ότι, για να επιτευχθεί ο στόχος της σταθερότητας και της συνοχής στις κοινωνίες των κρατών μελών, είναι απαραίτητο να αναπτυχθούν αποτελεσματικές πολιτικές. Το Ευρωπαϊκό Συμβούλιο ζητά μεγαλύτερο συντονισμό των εθνικών πολιτικών ένταξης βάσει κοινού πλαισίου και καλεί τα κράτη μέλη, το Συμβούλιο και την Επιτροπή να προωθήσουν τη διαρθρωτική ανταλλαγή πείρας και πληροφοριών σχετικά με την ένταξη.

(5) Όπως ζητήθηκε στο Πρόγραμμα της Χάγης, το Συμβούλιο και οι αντιπρόσωποι των κυβερνήσεων των κρατών μελών θέσπισαν, στις 19 Νοεμβρίου 2004, "Κοινές βασικές αρχές για την πολιτική ένταξης των μεταναστών στην Ευρωπαϊκή Ένωση". Οι κοινές βασικές αρχές παρέχουν στα κράτη μέλη βοήθεια κατά τη διατύπωση των πολιτικών ένταξης προσφέροντας σε αυτά ένα μελετημένο οδηγό βασικών αρχών με τον οποίο τα κράτη μέλη μπορούν να κρίνουν και να εκτιμήσουν τις προσπάθειές τους.

(6) Οι κοινές βασικές αρχές είναι συμπληρωματικές και σε πλήρη συνέργεια προς τις κοινοτικές νομοθετικές πράξεις σχετικά με την εισδοχή και την παραμονή των νομίμως διαμενόντων υπηκόων τρίτων χωρών όσον αφορά την επανένωση των οικογενειών και τους επί μακρόν διαμένοντες, και τα άλλα συναφή υφιστάμενα νομοθετικά πλαίσια, συμπεριλαμβανομένων όσων αφορούν την ισότητα των φύλων, τη μη διακριτική μεταχείριση και την κοινωνική ένταξη.

(7) Υπενθυμίζοντας την παρουσίαση της ανακοίνωσης της Επιτροπής της 1ης Σεπτεμβρίου 2005 σχετικά με κοινό θεματολόγιο ένταξης: πλαίσιο για την ένταξη των υπηκόων τρίτων χωρών στην ΕΕ, στα συμπεράσματά του της 1ης/ 2ας Δεκεμβρίου 2005 σχετικά με κοινό πρόγραμμα για την ένταξη, το Συμβούλιο τονίζει την ανάγκη ενίσχυσης των πολιτικών ένταξης των κρατών μελών και αναγνωρίζει τη σημασία του καθορισμού ενός πλαισίου σε ευρωπαϊκό επίπεδο για την ένταξη νομίμως διαμενόντων υπηκόων τρίτων χωρών σε όλες τις πτυχές της κοινωνίας και, ειδικότερα, της λήψης συγκεκριμένων μέτρων για την εφαρμογή των κοινών βασικών αρχών.

(8) Η αδυναμία ενός μεμονωμένου κράτους μέλους να αναπτύξει και να εφαρμόσει πολιτικές ένταξης μπορεί να έχει, με διάφορους τρόπους, αρνητικές επιπτώσεις στα άλλα κράτη μέλη και την Ευρωπαϊκή Ένωση.

(9) Για να υποστηρίξει τον προγραμματισμό στον τομέα της ένταξης, η αρμόδια για τον προϋπολογισμό αρχή ενέγραψε ειδικές πιστώσεις στον γενικό προϋπολογισμό των Ευρωπαϊκών Κοινοτήτων από το 2003 έως το 2006 για τη χρηματοδότηση πιλοτικών σχεδίων και προπαρασκευαστικών δράσεων στον χώρο της ένταξης (INTI).

(10) Διαγράφεται

(11) Υπό το πρίσμα των ΙΝΤΙ, και με αναφορά στις ανακοινώσεις της Επιτροπής για τη μετανάστευση, την ένταξη και την απασχόληση καθώς και στην πρώτη ετήσια έκθεση για τη μετανάστευση και την ένταξη, θεωρείται αναγκαίο να εφοδιαστεί η Κοινότητα, από το 2007, με ένα ειδικό μέσο που θα έχει ως βασικό στόχο να συμβάλει στις προσπάθειες των κρατών μελών σε εθνικό επίπεδο να αναπτύξουν και να θέσουν σε εφαρμογή πολιτικές ένταξης που θα δώσουν τη δυνατότητα σε υπηκόους τρίτων χωρών με διαφορετική πολιτιστική, θρησκευτική, γλωσσική και εθνοτική καταγωγή να τηρήσουν τους όρους παραμονής και να διευκολύνουν την ένταξή τους στις ευρωπαϊκές κοινωνίες, σύμφωνα με τις κοινές βασικές αρχές και συμπληρωματικά προς το ΕΚΤ.

(12) Για να εξασφαλιστεί η συνέπεια της κοινοτικής απόκρισης προς την ένταξη των υπηκόων τρίτων χωρών, οι ενέργειες που χρηματοδοτούνται στο πλαίσιο αυτού του μέσου θα πρέπει να είναι ειδικές και συμπληρωματικές προς εκείνες που χρηματοδοτούνται στο πλαίσιο του ΕΚΤ και του Ευρωπαϊκού Ταμείου Προσφύγων. Κατά τον τρόπο αυτόν θα αναπτυχθούν ειδικές ρυθμίσεις κοινού προγραμματισμού που θα εγγυώνται τη συνέπεια της κοινοτικής απόκρισης στην ένταξη των υπηκόων τρίτων χωρών μέσω του ΕΚΤ και του παρόντος μέσου.

(13) Λαμβάνοντας υπόψη ότι το παρόν μέσο και το ΕΚΤ υπόκεινται σε επιμερισμένη διαχείριση με τα κράτη μέλη, θα πρέπει να θεσπιστούν επίσης ρυθμίσεις σε εθνικό επίπεδο για να εξασφαλιστεί η συνέπεια κατά την εφαρμογή. Για τον σκοπό αυτό, καλούνται οι αρχές των κρατών μελών που είναι υπεύθυνες για την εφαρμογή του εν λόγω μέτρου να συστήσουν μηχανισμούς συνεργασίας και συντονισμού με τις αρχές που έχουν οριστεί από τα κράτη μέλη για τη διαχείριση της εφαρμογής του ΕΚΤ και του Ευρωπαϊκού Ταμείου Προσφύγων, και να εξασφαλίσουν ότι οι δράσεις στο πλαίσιο αυτού του Ταμείου θα είναι ειδικές και συμπληρωματικές προς τις δράσεις που χρηματοδοτούνται στο πλαίσιο του ΕΚΤ και του Ευρωπαϊκού Ταμείου Προσφύγων.

(14) Το παρόν νομικό μέσο σχεδιάσθηκε για να αποτελέσει μέρος ενός συνεκτικού πλαισίου αποτελούμενου από την παρούσα απόφαση, την απόφαση του Ευρωπαϊκού Κοινοβουλίου και του Συμβουλίου για τη σύσταση του Ευρωπαϊκού Ταμείου Προσφύγων για την περίοδο 2008-2013, την απόφαση του Ευρωπαϊκού Κοινοβουλίου και του Συμβουλίου για τη σύσταση του Ταμείου Εξωτερικών Συνόρων για την περίοδο 2007-2013 και την απόφαση του Ευρωπαϊκού Κοινοβουλίου και του Συμβουλίου για τη σύσταση του Ευρωπαϊκού Ταμείου Επιστροφών για την περίοδο 2008-2013, το οποίο έχει σαν στόχο να εξετάσει το ζήτημα του δίκαιου καταμερισμού των ευθυνών μεταξύ κρατών μελών όσον αφορά το οικονομικό βάρος που προκύπτει από την εισαγωγή ολοκληρωμένης διαχείρισης των εξωτερικών συνόρων της Ένωσης και από την εφαρμογή κοινών πολιτικών ασύλου και μετανάστευσης που αναπτύχθηκαν σύμφωνα με τον Τίτλο IV της Συνθήκης για την ίδρυση της Ευρωπαϊκής Κοινότητας.

(14α) Το παρόν μέσο πρέπει να στοχεύει πρωτίστως, όσον αφορά τη συγχρηματοδότηση συγκεκριμένων δράσεων προς υποστήριξη της διαδικασίας ένταξης των υπηκόων τρίτων χωρών στα κράτη μέλη, σε δράσεις σχετικά με τους νεοαφιχθέντες υπηκόους τρίτων χωρών. Εν προκειμένω, είναι δυνατόν να υπάρχει παραπομπή στην οδηγία 2003/109/EK του Συμβουλίου η οποία αναφέρει το πενταετές διάστημα νόμιμης διαμονής ως απαίτηση την οποία πρέπει να τηρήσουν οι υπήκοοι τρίτων χωρών προκειμένου να έχουν δικαίωμα υπαγωγής στο καθεστώς επί μακρόν διαμένοντος.

(14β) Το μέσο αυτό πρέπει επίσης να υποστηρίζει τα κράτη μέλη στην ενίσχυση της ικανότητάς τους να αναπτύσσουν, να εφαρμόζουν, να ελέγχουν και να αξιολογούν γενικά όλες τις στρατηγικές, τις πολιτικές και τα μέτρα ένταξης των υπηκόων τρίτων χωρών, καθώς και την ανταλλαγή πληροφοριών, τις βέλτιστες πρακτικές και τη συνεργασία εντός και μεταξύ των κρατών μελών που συμβάλλουν στην ενίσχυση αυτής της ικανότητας.

(15) Η στήριξη που παρέχεται από το Ταμείο θα είναι αποδοτικότερη και καλύτερα στοχοθετημένη εάν η συγχρηματοδότηση των επιλέξιμων δράσεων βασίζεται σε στρατηγικό πολυετή προγραμματισμό που εκπονεί το εκάστοτε κράτος μέλος σε διάλογο με την Επιτροπή.

(16) Στη βάση των στρατηγικών κατευθυντηρίων γραμμών που θεσπίζονται από την Επιτροπή, κάθε κράτος μέλος πρέπει να συντάσσει ένα έγγραφο πολυετούς προγραμματισμού λαμβάνοντας υπόψη την συγκεκριμένη κατάσταση και τις ανάγκες του και εκθέτοντας την οικεία στρατηγική ανάπτυξης η οποία θα πρέπει να αποτελέσει το πλαίσιο εφαρμογής των δράσεων που θα προβλέπονται στα ετήσια προγράμματα.

(17) Διαγράφεται

(18) Διαγράφεται

(19) Στο πλαίσιο της επιμερισμένης διαχείρισης που αναφέρεται στο άρθρο 53, παράγραφος 1, στοιχείο β), του Κανονισμού (ΕΚ, Ευρατόμ) αριθ. 1605/2002 του Συμβουλίου της 25ης Ιουνίου 2002 για τη θέσπιση του δημοσιονομικού κανονισμού που εφαρμόζεται στο γενικό προϋπολογισμό των Ευρωπαϊκών Κοινοτήτων [3], θα πρέπει να καθοριστούν οι προϋποθέσεις που θα επιτρέπουν στην Επιτροπή να ασκήσει τις αρμοδιότητές της για την εφαρμογή του γενικού προϋπολογισμού των Ευρωπαϊκών Κοινοτήτων και να αποσαφηνιστούν οι υποχρεώσεις συνεργασίας των κρατών μελών. Η εφαρμογή αυτών των προϋποθέσεων θα επιτρέψει στην Επιτροπή να εξασφαλίσει ότι τα κράτη μέλη κάνουν νόμιμη και ορθή χρήση του Ταμείου και σύμφωνα με την αρχή της χρηστής δημοσιονομικής διαχείρισης κατά την έννοια των άρθρων 27 και 48, παράγραφος 2, του δημοσιονομικού κανονισμού.

(20) Διαγράφεται

(21) Πρέπει να οριστούν αντικειμενικά κριτήρια για τη διάθεση των κονδυλίων στα κράτη μέλη. Τα κριτήρια αυτά θα λαμβάνουν υπόψη το σύνολο των υπηκόων τρίτων χωρών που διαμένουν νόμιμα στα κράτη μέλη και το σύνολο των νέων υπηκόων τρίτων χωρών που γίνονται δεκτοί κατά τη διάρκεια μιας συγκεκριμένης περιόδου αναφοράς.

(22) Διαγράφεται

(23) Τα κράτη μέλη πρέπει να λάβουν τα κατάλληλα μέτρα προκειμένου να εξασφαλίσουν την κανονική λειτουργία του συστήματος διαχείρισης και ελέγχου. Προς το σκοπό αυτό είναι αναγκαίο να οριστούν οι γενικές αρχές και οι απαραίτητες λειτουργίες για όλα τα προγράμματα.

(24) Διαγράφεται

(25) Σύμφωνα με τις αρχές της επικουρικότητας και της αναλογικότητας, τα κράτη μέλη έχουν την πρωταρχική ευθύνη για την υλοποίηση και τον έλεγχο των παρεμβάσεων.

(26) Θα πρέπει να καθοριστούν οι υποχρεώσεις των κρατών μελών όσον αφορά τα συστήματα διαχείρισης και ελέγχου, την πιστοποίηση των δαπανών και την πρόληψη, τον εντοπισμό και την διόρθωση των παρατυπιών και των παραβάσεων του κοινοτικού δικαίου, προκειμένου να εξασφαλιστεί η αποτελεσματική και ορθή εφαρμογή των πολυετών και ετήσιων προγραμμάτων τους. Ειδικότερα, όσον αφορά τη διαχείριση και τον έλεγχο, είναι απαραίτητο να καθορισθούν οι κανόνες με τους οποίους το κράτος μέλος εξασφαλίζει την εγκατάσταση και την ικανοποιητική λειτουργία των συστημάτων.

(27) Με την επιφύλαξη των εξουσιών της Επιτροπής όσον αφορά τον δημοσιονομικό έλεγχο, η συνεργασία μεταξύ των κρατών μελών και της Επιτροπής στον τομέα αυτόν πρέπει να ενθαρρυνθεί.

(28) Διαγράφεται

(29) Η αποτελεσματικότητα και ο αντίκτυπος των δράσεων που υποστηρίζονται από το παρόν μέσο εξαρτάται επίσης από την αξιολόγησή τους. Θα πρέπει να προσδιοριστούν οι αρμοδιότητες των κρατών μελών και της Επιτροπής σε σχέση με το θέμα αυτό και να υπάρξουν ρυθμίσεις για να εξασφαλιστεί η αξιοπιστία της αξιολόγησης.

(30) Οι δράσεις πρέπει να αξιολογούνται με σκοπό την ενδιάμεση επανεξέταση και την αξιολόγηση αντικτύπου και η διαδικασία αξιολόγησης πρέπει να ενσωματώνεται στις ρυθμίσεις για την παρακολούθηση των σχεδίων.

(31) Ένα ποσό δημοσιονομικής αναφοράς, κατά την έννοια του σημείου 38 της διοργανικής συμφωνίας της 17ης Μαΐου 2006 μεταξύ του Ευρωπαϊκού Κοινοβουλίου, του Συμβουλίου και της Επιτροπής για δημοσιονομική πειθαρχία και χρηστή δημοσιονομική διαχείριση [4]προβλέπεται από την παρούσα απόφαση για όλη τη διάρκεια του προγράμματος, χωρίς αυτό να θίγει τις εξουσίες της αρμόδιας για τον προϋπολογισμό αρχής, όπως αυτές ορίζονται από τη Συνθήκη.

(31α) Έχοντας υπόψη της σημασίας που αποδίδεται στη διαφάνεια της κοινοτικής χρηματοδοτικής κάλυψης η Επιτροπή πρέπει να αναλάβει την καθοδήγηση ώστε να διευκολύνεται οποιαδήποτε αρχή, μη κυβερνητική οργάνωση, διεθνής οργανισμός ή άλλη οντότητα που επιχορηγείται από αυτό το Ταμείο να αναγνωρίζει πλήρως την παρεχόμενη στήριξη, λαμβάνοντας υπόψη της πρακτική άλλων μέσων που τελούν υπό κοινή διαχείριση, όπως είναι τα Διαρθρωτικά Ταμεία.

(32) Επειδή οι στόχοι της προτεινόμενης δράσης, συγκεκριμένα η προώθηση της ένταξης των υπηκόων τρίτων χωρών στις κοινωνίες των κρατών μελών υποδοχής εντός του πλαισίου των κοινών βασικών αρχών, δεν μπορούν να επιτευχθούν επαρκώς από τα κράτη μέλη και μπορούν, κατά συνέπεια, λόγω κλίμακας και αποτελεσμάτων της δράσης, να επιτευχθούν καλύτερα σε κοινοτικό επίπεδο, η Κοινότητα μπορεί να θεσπίσει μέτρα, σύμφωνα με την αρχή της επικουρικότητας, όπως ορίζεται στο άρθρο 5 της Συνθήκης. Σύμφωνα με την αρχή της αναλογικότητας, όπως διατυπώνεται στο εν λόγω άρθρο, η απόφαση δεν υπερβαίνει τα αναγκαία όρια για την επίτευξη των στόχων αυτών.

(33) Τα μέτρα που απαιτούνται για την εφαρμογή της παρούσας απόφασης πρέπει να θεσπίζονται σύμφωνα με την απόφαση 1999/468/ΕΚ του Συμβουλίου, της 28ης Ιουνίου 1999, όπως τροποποιήθηκε από την απόφαση του Συμβουλίου 2006/512/ΕΚ της 17 Ιουλίου 2006 [5], για τον καθορισμό των όρων άσκησης των εκτελεστικών αρμοδιοτήτων που ανατίθενται στην Επιτροπή. Τα εκτελεστικά μέτρα υπόκεινται σε διαδικασία διαχειριστικής επιτροπής, δεδομένου ότι η διάταξη αυτή είναι η πλέον κατάλληλη σε ορισμένες περιπτώσεις για τη βελτίωση της αποτελεσματικότητας.

(33Α) Προκειμένου να διασφαλιστεί η έγκαιρη υλοποίηση των όρων λειτουργίας του Ταμείου, η παρούσα απόφαση εφαρμόζεται από 1ης Ιανουαρίου 2007.

(34) Σύμφωνα με τα άρθρα 1 και 2 του Πρωτοκόλλου για τη θέση της Δανίας το οποίο έχει προσαρτηθεί στη Συνθήκη για την Ευρωπαϊκή Ένωση και στη Συνθήκη περί ιδρύσεως της Ευρωπαϊκής Κοινότητας, η Δανία δεν συμμετέχει στην έκδοση της παρούσας απόφασης και δεν δεσμεύεται από αυτήν ούτε υπόκειται στην εφαρμογή της.

(35) Σύμφωνα με το άρθρο 3 του Πρωτοκόλλου για τη θέση του Ηνωμένου Βασιλείου και της Ιρλανδίας, που προσαρτήθηκε στη Συνθήκη για την Ευρωπαϊκή Ένωση και στη Συνθήκη περί ιδρύσεως της Ευρωπαϊκής Κοινότητας, η Ιρλανδία κοινοποίησε, με επιστολή της 6ης Σεπτεμβρίου 2005, ότι επιθυμεί να συμμετάσχει στη θέσπιση και εφαρμογή της παρούσας απόφασης.

(36) Σύμφωνα με το άρθρο 3 του Πρωτοκόλλου για τη θέση του Ηνωμένου Βασιλείου και της Ιρλανδίας, που προσαρτήθηκε στη Συνθήκη για την Ευρωπαϊκή Ένωση και στη Συνθήκη περί ιδρύσεως της Ευρωπαϊκής Κοινότητας, το Ηνωμένο Βασίλειο κοινοποίησε, με επιστολή της 27ης Οκτωβρίου 2005, ότι επιθυμεί να συμμετάσχει στη θέσπιση και εφαρμογή της παρούσας απόφασης.

Η Ευρωπαϊκή Οικονομική και Κοινωνική Επιτροπή έδωσε τη γνώμη της [6]

Η Επιτροπή των Περιφερειών έδωσε τη γνώμη της [7]

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

ΚΕΦΑΛΑΙΟ 1

ΑΝΤΙΚΕΙΜΕΝΟ, ΣΤΟΧΟΙ ΚΑΙ ΔΡΑΣΕΙΣ

Άρθρο 1

Αντικείμενο και πεδίο εφαρμογής

1. Η παρούσα απόφαση συστήνει, για την περίοδο μεταξύ 1ης Ιανουαρίου 2007 και 31ης Δεκεμβρίου 2013, το Ευρωπαϊκό Ταμείο Ένταξης των υπηκόων τρίτων χωρών, στο εξής καλούμενο "Ταμείο", ως μέρος ενός συνεκτικού πλαισίου που περιλαμβάνει επίσης την απόφαση του Ευρωπαϊκού Κοινοβουλίου και του Συμβουλίου για τη σύσταση του Ευρωπαϊκού Ταμείου Προσφύγων για την περίοδο 2008-2013, την απόφαση του Ευρωπαϊκού Κοινοβουλίου και του Συμβουλίου για τη σύσταση του Ταμείου Εξωτερικών Συνόρων για την περίοδο 2007-2013 και την απόφαση του Ευρωπαϊκού Κοινοβουλίου και του Συμβουλίου για τη σύσταση του Ευρωπαϊκού Ταμείου Επιστροφών για την περίοδο 2008-2013, για να συμβάλει στην ενίσχυση του χώρου ελευθερίας, ασφάλειας και δικαιοσύνης και στην εφαρμογή της βασικής αρχής της αλληλεγγύης μεταξύ των κρατών μελών.

Η παρούσα απόφαση καθορίζει τους στόχους στην επίτευξη των οποίων συμβάλλει το Ταμείο, τις προϋποθέσεις λειτουργίας του, τους διαθέσιμους οικονομικούς πόρους καθώς και τα κριτήρια για την κατανομή των διαθέσιμων πόρων.

Θεσπίζει τους κανόνες διαχείρισης του Ταμείου, συμπεριλαμβανομένων των δημοσιονομικών, καθώς και τους μηχανισμούς παρακολούθησης και ελέγχου που βασίζονται στην κατανομή των αρμοδιοτήτων μεταξύ της Επιτροπής και των κρατών μελών.

2. Υπήκοοι τρίτων χωρών που βρίσκονται στο έδαφος τρίτης χώρας και που συμμορφώνονται με ειδικά προ αναχώρησης μέτρα ή/και όρους που προβλέπονται από την εθνική νομοθεσία, συμπεριλαμβανομένων όσων αφορούν την ικανότητα ένταξης στην κοινωνία του εν λόγω κράτους μέλους, υπάγονται στο πεδίο εφαρμογής της παρούσας απόφασης.

3. Οι υπήκοοι τρίτων χωρών που έχουν υποβάλει αίτηση ασύλου για την οποία δεν έχει ακόμα εκδοθεί οριστική απόφαση ή απολαύουν καθεστώτος πρόσφυγα ή καθεστώτος επικουρικής προστασίας ή υπάγονται στην κατηγορία των προσφύγων ή σε καθεστώς επικουρικής προστασίας σύμφωνα με την οδηγία 2004/83/EK του Συμβουλίου, της 29ης Απριλίου 2004, αποκλείονται από το πεδίο εφαρμογής της παρούσας απόφασης.

4. Ως "υπήκοος τρίτης χώρας" νοείται κάθε πρόσωπο που δεν είναι πολίτης της Ένωσης κατά την έννοια του άρθρου 17 παράγραφος 1 της Συνθήκης.

Άρθρο 2

Γενικός στόχος του Ταμείου

1. Ο γενικός στόχος του Ταμείου είναι η στήριξη των προσπαθειών που καταβάλλουν τα κράτη μέλη προκειμένου να μπορέσουν οι υπήκοοι τρίτων χωρών με διαφορετική οικονομική, κοινωνική, πολιτιστική, θρησκευτική, γλωσσική και εθνοτική καταγωγή να τηρήσουν τους όρους παραμονής και να διευκολύνουν την ένταξή τους στις ευρωπαϊκές κοινωνίες.

Το Ταμείο εστιάζει πρωτίστως σε δράσεις σχετικές με την ένταξη των νεοαφιχθέντων υπηκόων τρίτων χωρών.

2. Για την προαγωγή του στόχου που αναφέρεται στην παράγραφο 1, το Ταμείο θα συμβάλει στην ανάπτυξη και την εφαρμογή εθνικών στρατηγικών ένταξης για τους υπηκόους τρίτων χωρών σε όλους τους τομείς της κοινωνίας, λαμβάνοντας ειδικότερα υπόψη την αρχή ότι η ένταξη είναι μια αμφίδρομη δυναμική διαδικασία αμοιβαίας προσαρμογής όλων των μεταναστών και των κατοίκων των κρατών μελών.

3. Το Ταμείο συνεισφέρει στη χρηματοδότηση της τεχνικής βοήθειας με βάση πρωτοβουλίες των κρατών μελών ή της Επιτροπής.

Άρθρο 3

Ειδικοί στόχοι

Το Ταμείο συμβάλλει στην επιδίωξη των εξής στόχων:

α) Διευκόλυνση της ανάπτυξης και εφαρμογής των διαδικασιών εισδοχής που αφορούν και στηρίζουν τη διαδικασία ένταξης των υπηκόων τρίτων χωρών,

β) Ανάπτυξη και εφαρμογή της διαδικασίας ένταξης των νεοαφιχθέντων υπηκόων τρίτων χωρών στα κράτη μέλη,

γ) ικανότητας των κρατών μελών να αναπτύσσουν, να εφαρμόζουν, να παρακολουθούν και να αξιολογούν πολιτικές και μέτρα ένταξης των υπηκόων τρίτων χωρών, Βελτίωση της

δ) Ανταλλαγή πληροφοριών, βέλτιστων πρακτικών και συνεργασίας εντός και μεταξύ των κρατών μελών στην ανάπτυξη, την εφαρμογή, την παρακολούθηση και την αξιολόγηση των πολιτικών και των μέτρων ένταξης των υπηκόων τρίτων χωρών.

Άρθρο 4

Επιλέξιμες δράσεις στα κράτη μέλη

1. Όσον αφορά το στόχο που ορίζεται στο άρθρο 3 σημείο α), το Ταμείο στηρίζει δράσεις στα κράτη μέλη οι οποίες:

α) διευκολύνουν την εκπόνηση και την εφαρμογή διαδικασιών εισδοχής από τα κράτη μέλη, μεταξύ άλλων με τη στήριξη διαδικασιών διαβούλευσης με τους σχετικούς ενδιαφερόμενους φορείς και παροχής εμπειρογνωμοσύνης ή ανταλλαγής πληροφοριών για μεθόδους που στοχεύουν συγκεκριμένες εθνικότητες ή κατηγορίες υπηκόων τρίτων χωρών,

β) καθιστούν την εφαρμογή των διαδικασιών ένταξης πιο αποτελεσματική και ευπρόσιτη στους υπηκόους τρίτων χωρών, μεταξύ άλλων με εύχρηστες τεχνολογίες επικοινωνίας και πληροφόρησης, εκστρατείες πληροφόρησης και διαδικασίες επιλογής,

γ) προετοιμάζουν τους υπηκόους τρίτων χωρών για την καλύτερη ένταξή τους στην κοινωνία υποδοχής, στηρίζοντας μέτρα που αφορούν τον προ της αναχώρησής τους χρόνο και τους δίνουν τη δυνατότητα να αποκτήσουν τις γνώσεις και τις δεξιότητες που είναι απαραίτητες για την ένταξή τους, όπως επαγγελματική κατάρτιση, πακέτα πληροφοριών, ολοκληρωμένα μαθήματα αγωγής του πολίτη και γλωσσική εκπαίδευση στην χώρα καταγωγής.

2. Όσον αφορά το στόχο που ορίζεται στο άρθρο 3 σημείο β), το Ταμείο στηρίζει δράσεις στα κράτη μέλη οι οποίες:

α) καταρτίζουν προγράμματα και δραστηριότητες που αποσκοπούν στην εισαγωγή των νεοαφιχθέντων υπηκόων τρίτων χωρών στην κοινωνία υποδοχής και τους δίνουν τη δυνατότητα να αποκτήσουν βασικές γνώσεις της γλώσσας, της ιστορίας, των θεσμών, των κοινωνικοοικονομικών χαρακτηριστικών, της πολιτιστικής ζωής και των θεμελιωδών προτύπων και αξιών της χώρας υποδοχής, και επίσης συμπληρώνουν τα προϋπάρχοντα παρόμοια προγράμματα και δραστηριότητες,

β) αναπτύσσουν και βελτιώνουν την ποιότητα των εν λόγω προγραμμάτων και δραστηριοτήτων σε τοπικό και περιφερειακό επίπεδο, με ιδιαίτερη έμφαση στην αγωγή του πολίτη,

γ) ενισχύουν την ικανότητα των εν λόγω προγραμμάτων και δραστηριοτήτων να απευθύνονται σε συγκεκριμένες ομάδες, όπως οι εξαρτώμενοι από άτομα που υπόκεινται σε διαδικασίες εισδοχής, παιδιά, γυναίκες, ηλικιωμένοι, αναλφάβητοι ή άνθρωποι με αναπηρίες,

δ) βελτιώνουν την ευελιξία των εν λόγω προγραμμάτων και δραστηριοτήτων, ειδικότερα με μαθήματα μερικής παρακολούθησης, ταχείας εκμάθησης, μάθησης εξ αποστάσεως ή συστημάτων ηλεκτρονικής μάθησης ή παρόμοιων μορφών, που δίνουν τη δυνατότητα σε υπηκόους τρίτων χωρών να ολοκληρώνουν τα προγράμματά και τις δραστηριότητές τους παράλληλα με την εργασία ή τις σπουδές τους,

ε) αναπτύσσουν και εφαρμόζουν τα εν λόγω προγράμματα και δραστηριότητες, στοχεύοντας στους νεαρής ηλικίας υπηκόους τρίτων χωρών, που αντιμετωπίζουν ειδικές κοινωνικές και πολιτισμικές προκλήσεις που αφορούν την ταυτότητά τους,

στ) αναπτύσσουν προγράμματα και δραστηριότητες που ενθαρρύνουν την εισδοχή και υποστηρίζουν τη διαδικασία ένταξης των ειδικευμένων και των εξαιρετικά ειδικευμένων υπηκόων τρίτων χωρών.

3. Όσον αφορά τους στόχους που ορίζονται στο άρθρο 3 σημεία γ) και δ), το Ταμείο στηρίζει δράσεις εντός και μεταξύ των κρατών μελών οι οποίες:

α) βελτιώνουν την πρόσβαση των υπηκόων τρίτων χωρών στα δημόσια και ιδιωτικά αγαθά και υπηρεσίες, μεταξύ άλλων με ενδιάμεσες υπηρεσίες, υπηρεσίες μετάφρασης και διερμηνείας και με βελτίωση των διαπολιτισμικών ικανοτήτων του προσωπικού,

β) εκπονούν βιώσιμες οργανωτικές δομές για τη διαχείριση της ένταξης και της πολυμορφίας, προάγουν την πάγια και βιώσιμη συμμετοχή στην πολιτική και πολιτιστική ζωή και αναπτύσσουν μορφές συνεργασίας μεταξύ των διαφόρων ενδιαφερόμενων φορέων, οι οποίες δίνουν τη δυνατότητα σε υπαλλήλους διαφόρων επιπέδων να αποκτούν ταχέως πληροφορίες σχετικές με την πείρα και τις πρακτικές άλλων περιοχών και, ει δυνατόν, να συγκεντρώνουν τους πόρους,

γ) αναπτύσσουν και εφαρμόζουν την διαπολιτισμική κατάρτιση, την ανάπτυξη ικανοτήτων και τη διαχείριση της ποικιλομορφίας, την κατάρτιση του προσωπικού σε φορείς παροχής υπηρεσιών δημοσίου και ιδιωτικού τομέα, συμπεριλαμβανομένων των εκπαιδευτικών ιδρυμάτων,

δ) ενισχύουν την ικανότητα συντονισμού, εφαρμογής, παρακολούθησης και αξιολόγησης των εθνικών στρατηγικών ένταξης των υπηκόων τρίτων χωρών στα διάφορα επίπεδα και υπηρεσίες της κυβέρνησης,

ε) συμβάλλουν στην αξιολόγηση των διαδικασιών εισδοχής ή των προγραμμάτων και των δραστηριοτήτων που αναφέρονται στην παράγραφο 2 με στήριξη αντιπροσωπευτικών ερευνών μεταξύ των υπηκόων τρίτων χωρών που έχουν επωφεληθεί από αυτά ή/και μεταξύ των ενδιαφερόμενων φορέων, όπως οι επιχειρήσεις, οι μη κυβερνητικές οργανώσεις και περιφερειακές ή τοπικές αρχές,

στ) εισάγουν και εφαρμόζουν συστήματα για τη συλλογή και ανάλυση πληροφοριών σχετικά με τις ανάγκες διαφόρων κατηγοριών υπηκόων τρίτων χωρών σε τοπικό και περιφερειακό επίπεδο, με συμμετοχή μηχανισμών διαβούλευσης με τους υπηκόους τρίτων χωρών και ανταλλαγής πληροφοριών μεταξύ των ενδιαφερόμενων φορέων, και με τη διεξαγωγή ερευνών στις κοινότητες μεταναστών για τον καλύτερο τρόπο ανταπόκρισης σε αυτές τις ανάγκες.

ζ) συμβάλλουν στην αμφίδρομη διαδικασία των πολιτικών ένταξης με την ανάπτυξη μηχανισμών διαβουλεύσεων με τους υπηκόους τρίτων χωρών, ανταλλαγή πληροφοριών μεταξύ των ενδιαφερόμενων φορέων και μηχανισμών διαπολιτισμικού διαθρησκειακού και θρησκευτικού διαλόγου μεταξύ των κοινοτήτων ή/και μεταξύ των κοινοτήτων και των αρχών χάραξης πολιτικών και λήψης αποφάσεων,

η) αναπτύσσουν δείκτες και σταθερά σημεία σύγκρισης για μέτρηση της προόδου σε εθνικό επίπεδο,

θ) αναπτύσσουν υψηλής ποιότητας εργαλεία παρακολούθησης και σχέδια αξιολόγησης των πολιτικών και των μέτρων ένταξης.

ι) αυξάνουν την αποδοχή του φαινομένου της μετανάστευσης στις κοινωνίες υποδοχής καθώς και την αποδοχή των μέτρων ένταξης με εκστρατείες ευαισθητοποίησης, ιδίως στα μαζικά μέσα ενημέρωσης.

Άρθρο 5

Δράσεις κοινοτικού ενδιαφέροντος

1. Κατόπιν πρωτοβουλίας της Επιτροπής, το Ταμείο μπορεί να χρηματοδοτήσει, εντός του ορίου του 7 % των διαθέσιμων πόρων του, διακρατικές δράσεις ή δράσεις κοινοτικού ενδιαφέροντος ("κοινοτικές δράσεις") όσον αφορά την πολιτική μετανάστευσης και ένταξης.

2. Για να τύχουν χρηματοδότησης, οι κοινοτικές δράσεις πρέπει κυρίως:

α) να εμβαθύνουν την κοινοτική συνεργασία για την εφαρμογή της κοινοτικής νομοθεσίας και των βέλτιστων πρακτικών στον τομέα της μετανάστευσης και την εφαρμογή των βέλτιστων πρακτικών στον τομέα της ένταξης,

β) να υποστηρίζουν τη δημιουργία διακρατικών δικτύων συνεργασίας και την εφαρμογή πιλοτικών σχεδίων βασισμένων στις διακρατικές εταιρικές σχέσεις μεταξύ οργανισμών που είναι εγκατεστημένοι σε δύο ή περισσότερα κράτη μέλη, με αποστολή να τονωθεί η καινοτομία, να διευκολυνθεί η ανταλλαγή εμπειριών και βέλτιστων πρακτικών και να βελτιωθεί η ποιότητα των πολιτικών ένταξης,

γ) να υποστηρίζουν διεθνείς εκστρατείες ευαισθητοποίησης,

δ) να υποστηρίζουν τις μελέτες, τη διάδοση και την ανταλλαγή πληροφοριών σχετικά με τις βέλτιστες πρακτικές και όλες τις άλλες πτυχές των πολιτικών μετανάστευσης και ένταξης, μεταξύ άλλων και για τη χρήση των τεχνολογιών αιχμής,

ε) να υποστηρίζουν πιλοτικά σχέδια και μελέτες που εξετάζουν τη δυνατότητα νέων μορφών κοινοτικής συνεργασίας στους τομείς της μετανάστευσης και της ένταξης, καθώς και κοινοτικής νομοθεσίας στον τομέα της ένταξης,

στ) να υποστηρίζουν την ανάπτυξη και την εφαρμογή από τα κράτη μέλη κοινών στατιστικών εργαλείων, μεθόδων και δεικτών για τη μέτρηση των εξελίξεων στις πολιτικές στους τομείς της μετανάστευσης και της ένταξης.

3. Το ετήσιο πρόγραμμα εργασίας το οποίο καθορίζει τις προτεραιότητες για τις κοινοτικές δράσεις θεσπίζεται σύμφωνα με τη διαδικασία που αναφέρεται στο άρθρο 51 παράγραφος 2.

Άρθρο 6

[Ομάδες στόχοι]

Διαγράφεται

ΚΕΦΑΛΑIΟ II

ΑΡΧΕΣ ΕΝΙΣΧΥΣΗΣ

Άρθρο 7

Συμπληρωματικότητα, συνέπεια και συμμόρφωση

1. Το Ταμείο παρέχει ενίσχυση που συμπληρώνει εθνικές, περιφερειακές και τοπικές δράσεις, ενσωματώνοντας σε αυτές τις δράσεις τις προτεραιότητες της Κοινότητας.

Ειδικότερα, για να εξασφαλιστεί η συνέπεια της κοινοτικής απόκρισης προς την ένταξη των υπηκόων τρίτων χωρών, οι δράσεις που χρηματοδοτούνται στο πλαίσιο αυτού του μέσου είναι ειδικές και συμπληρωματικές προς τις δράσεις που χρηματοδοτούνται στο πλαίσιο του Ευρωπαϊκού Κοινωνικού Ταμείου και του Ευρωπαϊκού Ταμείου Προσφύγων.

2. Η Επιτροπή και τα κράτη μέλη εξασφαλίζουν ώστε η ενίσχυση από το Ταμείο και τα κράτη μέλη να είναι συνεπής προς με τις δραστηριότητες, τις πολιτικές και τις προτεραιότητες της Κοινότητας. Αυτή η συνέπεια πρέπει να υπογραμμίζεται ιδιαίτερα στο πολυετές πρόγραμμα που αναφέρεται στο άρθρο 18.

3. Οι ενέργειες που χρηματοδοτούνται από το Ταμείο συμμορφώνονται με τις διατάξεις της Συνθήκης και τις πράξεις που απορρέουν από αυτές.

Άρθρο 8

Προγραμματισμός

1. Οι στόχοι του Ταμείου επιδιώκονται στο πλαίσιο μιας πολυετούς περιόδου προγραμματισμού (2007-2013), η οποία υπόκειται σε ενδιάμεση επανεξέταση σύμφωνα με το άρθρο 21Α. Το σύστημα πολυετούς προγραμματισμού περιλαμβάνει τις προτεραιότητες καθώς και διαδικασία διαχείρισης, λήψης αποφάσεων, λογιστικού ελέγχου και πιστοποίησης.

2. Τα πολυετή προγράμματα που εγκρίνονται από την Επιτροπή εφαρμόζονται μέσω ετήσιων προγραμμάτων.

Άρθρο 9

Επικουρικότητα και αναλογική παρέμβαση

1. Η εφαρμογή των πολυετών και ετήσιων προγραμμάτων που αναφέρονται στα άρθρα 19 και 21 αποτελεί ευθύνη των κρατών μελών στο ενδεικνυόμενο εδαφικό επίπεδο, σύμφωνα με το ιδιαίτερο θεσμικό σύστημα που ισχύει σε κάθε κράτος μέλος. Η αρμοδιότητα αυτή ασκείται σύμφωνα με την παρούσα απόφαση.

2. Τα μέσα που χρησιμοποιούνται από την Επιτροπή και τα κράτη μέλη ποικίλλουν ανάλογα με το μέγεθος της κοινοτικής συνεισφοράς σε σχέση με τις διατάξεις λογιστικού ελέγχου. Διαφοροποίηση ισχύει επίσης και για τις διατάξεις που αφορούν την αξιολόγηση, καθώς και για τις εκθέσεις που αφορούν τα πολυετή και ετήσια προγράμματα.

Άρθρο 10

Μέθοδοι εφαρμογής

1. Ο κοινοτικός προϋπολογισμός που διατίθεται στο Ταμείο εκτελείται σύμφωνα με το άρθρο 53 παράγραφος 1 στοιχείο β) του κανονισμού (EΚ, Eυρατόμ) αριθ. 1605/2002 του Συμβουλίου, εξαιρουμένων των κοινοτικών δράσεων που αναφέρονται στο άρθρο 5 και της τεχνικής βοήθειας που αναφέρεται στο άρθρο 16. Τα κράτη μέλη και η Επιτροπή εξασφαλίζουν τη συμμόρφωση με την αρχή της χρηστής δημοσιονομικής διαχείρισης.

2. Η Επιτροπή ασκεί την αρμοδιότητά της για την εκτέλεση του γενικού προϋπολογισμού των Ευρωπαϊκών Κοινοτήτων κατά τον ακόλουθο τρόπο:

α) ελέγχει την ύπαρξη και την εύρυθμη λειτουργία των συστημάτων διαχείρισης και ελέγχου στα κράτη μέλη σύμφωνα με τις διαδικασίες που περιγράφονται στο άρθρο 30,

β) διακόπτει ή αναστέλλει το σύνολο ή μέρος των πληρωμών σύμφωνα με τα άρθρα 40 και 41 σε περίπτωση ελλείψεων των εθνικών συστημάτων διαχείρισης και ελέγχου, και εφαρμόζει κάθε άλλη απαιτούμενη δημοσιονομική διόρθωση, σύμφωνα με τις διαδικασίες που περιγράφονται στα άρθρα 44 και 45.

Άρθρο 11

[Προσθετικότητα]

Διαγράφεται

Άρθρο 12

Εταιρική σχέση

1. Κάθε κράτος μέλος αναπτύσσει, σύμφωνα με τους ισχύοντες εθνικούς κανόνες και πρακτικές, εταιρική σχέση με τις αρχές και τους φορείς που συμμετέχουν στην εφαρμογή του πολυετούς προγράμματος ή που δύνανται να παρέχουν χρήσιμη συμβολή στην ανάπτυξή του σύμφωνα με το οικείο κράτος μέλος.

Οι εν λόγω αρχές και φορείς μπορούν να περιλαμβάνουν τις αρμόδιες περιφερειακές, τοπικές, δημοτικές/κοινοτικές και άλλες δημόσιες αρχές, τους διεθνείς οργανισμούς και φορείς που αντιπροσωπεύουν την κοινωνία των πολιτών, όπως μη κυβερνητικές οργανώσεις, συμπεριλαμβανομένων των οργανώσεων των μεταναστών, ή κοινωνικούς εταίρους.

Η εν λόγω εταιρική σχέση περιλαμβάνει τουλάχιστον τις αρχές εφαρμογής που ορίζουν τα κράτη μέλη για τη διαχείριση των παρεμβάσεων του Ευρωπαϊκού Κοινωνικού Ταμείου, και την υπεύθυνη αρχή του Ευρωπαϊκού Ταμείου Προσφύγων.

2. Η εταιρική σχέση διεξάγεται τηρουμένων πλήρως των αντίστοιχων θεσμικών, νομικών και οικονομικών αρμοδιοτήτων κάθε κατηγορίας εταίρων.

ΚΕΦΑΛΑIΟ III

ΔΗΜΟΣΙΟΝΟΜΙΚΟ ΠΛΑΙΣΙΟ

Άρθρο 13

Συνολικοί πόροι

1. Το ποσό δημοσιονομικής αναφοράς για την υλοποίηση δράσεων χρηματοδοτούμενων από αυτό το Ταμείο για την περίοδο από 1ης Ιανουαρίου 2007 έως 31 Δεκεμβρίου 2013 ανέρχεται σε 825 εκατομμύρια ευρώ.

1α. Οι ετήσιες πιστώσεις για το Ταμείο εγκρίνονται από την αρμόδια για τον προϋπολογισμό αρχή εντός των ορίων του χρηματοδοτικού πλαισίου.

2. Η Επιτροπή πραγματοποιεί ενδεικτικές ετήσιες κατανομές ανά κράτος μέλος σύμφωνα με τα κριτήρια που ορίζονται στο άρθρο 14.

Άρθρο 14

Ετήσια κατανομή των πόρων για επιλέξιμες δράσεις στα κράτη μέλη

1. Κάθε κράτος μέλος λαμβάνει ένα κατ' αποκοπήν ποσό ύψους 500000EUR από την ετήσια χρηματοδότηση του Ταμείου.

Το ποσό αυτό ορίζεται σε 500000 EUR ανά έτος για τα κράτη μέλη τα οποία θα προσχωρήσουν στην Ευρωπαϊκή Ένωση μεταξύ 2007-2013 για το υπόλοιπο της περιόδου 2007-2013, αρχής γενομένης από το έτος που έπεται της προσχώρησής τους.

2. Το υπόλοιπο των διαθέσιμων ετήσιων πόρων κατανέμεται μεταξύ των κρατών μελών ως εξής:

α) 40 % σε αναλογία προς τον μέσο αριθμό του συνόλου των νομίμως διαμενόντων στα κράτη μέλη υπηκόων τρίτων χωρών κατά τα τρία προηγούμενα έτη, και

β) 60 % σε αναλογία προς τον αριθμό των υπηκόων τρίτων χωρών που έχουν αποκτήσει άδεια εκδοθείσα από τις αρχές κράτους μέλους για νόμιμη διαμονή στο έδαφός του κατά τα τρία προηγούμενα έτη.

3. Εντούτοις, για τον υπολογισμό που αναφέρεται στο στοιχείο β) της παραγράφου 2, δεν περιλαμβάνονται οι ακόλουθες κατηγορίες προσώπων:

α) εποχιακοί εργαζόμενοι, όπως ορίζονται από την εθνική νομοθεσία,

β) υπήκοοι τρίτων χωρών που έχουν γίνει δεκτοί για σπουδές, ανταλλαγές μαθητών, άμισθη μαθητεία ή εθελοντικές υπηρεσίες σύμφωνα με την οδηγία 2004/114/ΕΚ του Συμβουλίου της 13ης Δεκεμβρίου 2004 [8],

γ) υπήκοοι τρίτων χωρών που έχουν γίνει δεκτοί για επιστημονική έρευνα σύμφωνα με την οδηγία 2005/71/ΕΚ του Συμβουλίου, της 12ης Οκτωβρίου 2005 [9],

δ) υπήκοοι τρίτων χωρών που έχουν λάβει ανανέωση άδειας εκδοθείσας από τις αρχές κράτους μέλους ή έχουν αλλάξει καθεστώς, συμπεριλαμβανομένων των υπηκόων τρίτων χωρών που αποκτούν καθεστώς επί μακρόν διαμένοντος σύμφωνα με την οδηγία 2003/109/EΚ του Συμβουλίου της 25ης Νοεμβρίου 2003 [10].

4. Τα στοιχεία αναφοράς είναι τα τελευταία στατιστικά στοιχεία που έχουν παραχθεί από τη Στατιστική Υπηρεσία των Ευρωπαϊκών Κοινοτήτων βάσει δεδομένων που έδωσαν τα κράτη μέλη σύμφωνα με την κοινοτική νομοθεσία.

Στις περιπτώσεις που τα κράτη μέλη δεν έχουν δώσει στην Επιτροπή (EUROSTAT) τα σχετικά στατιστικά στοιχεία, παρέχουν προσωρινά δεδομένα το συντομότερο δυνατό.

Προτού αποδεχθεί αυτά τα δεδομένα ως στοιχεία αναφοράς, η Επιτροπή (EUROSTAT) αξιολογεί την ποιότητα, τη συγκρισιμότητα και την πληρότητα των στατιστικών πληροφοριών σύμφωνα με τις κανονικές επιχειρησιακές διαδικασίες. Κατόπιν αιτήσεως της Επιτροπής (EUROSTAT), τα κράτη μέλη τής παρέχουν όλες τις αναγκαίες προς τούτο πληροφορίες.

Άρθρο 15

Διάρθρωση της χρηματοδότησης

1. Η χρηματοδοτική συμμετοχή του Ταμείου λαμβάνει τη μορφή επιδοτήσεων.

2. Οι δράσεις που υποστηρίζονται από το Ταμείο συγχρηματοδοτούνται από δημόσιες ή ιδιωτικές πηγές, είναι μη κερδοσκοπικού χαρακτήρα και δεν μπορούν να είναι επιλέξιμες για χρηματοδότηση από άλλες πηγές που καλύπτονται από τον γενικό προϋπολογισμό των Ευρωπαϊκών Κοινοτήτων.

3. Οι πιστώσεις του Ταμείου πρέπει να είναι συμπληρωματικές προς τις δημόσιες ή εξομοιώσιμες δαπάνες των κρατών μελών που διατίθενται για τα μέτρα που καλύπτονται από την παρούσα απόφαση.

4. Η κοινοτική χρηματοδότηση σε ενισχυόμενα σχέδια, όσον αφορά τις δράσεις που εφαρμόζονται στα κράτη μέλη σύμφωνα με το άρθρο 4, δεν μπορεί να υπερβαίνει το 50 % του συνολικού κόστους μιας ειδικής δράσης.

Το ποσοστό αυτό μπορεί να αυξηθεί σε 75 % για σχέδια που θέτουν σε εφαρμογή τις ειδικές προτεραιότητες που προσδιορίζονται στις στρατηγικές κατευθυντήριες γραμμές που ορίζονται στο άρθρο 18.

Το ποσοστό αυτό ανέρχεται σε 75 % στα κράτη μέλη που υπάγονται στο Ταμείο Συνοχής.

5. Στο πλαίσιο της εφαρμογής του εθνικού προγραμματισμού όπως καθορίζεται στο Κεφάλαιο IV, τα κράτη μέλη επιλέγουν σχέδια προς χρηματοδότηση με βάση τα ακόλουθα ελάχιστα κριτήρια:

α) την κατάσταση και τις απαιτήσεις στο κράτος μέλος,

β) την αποδοτικότητα της δαπάνης από πλευράς κόστους, μεταξύ άλλων λαμβανομένου υπόψη του αριθμού των ατόμων τα οποία αφορά το σχέδιο,

γ) την πείρα, την εμπειρογνωμοσύνη, την αξιοπιστία και τη χρηματοδοτική συμβολή της οργάνωσης που υποβάλλει αίτηση για χρηματοδότηση και κάθε οργάνωσης-εταίρου,

δ) τον βαθμό στον οποίο τα σχέδια συμπληρώνουν άλλη δράση χρηματοδοτούμενη από τον γενικό προϋπολογισμό της Ευρωπαϊκής Ένωσης ή ως μέρος εθνικών προγραμμάτων.

6. Κατά γενικό κανόνα, η κοινοτική χρηματοδοτική ενίσχυση που χορηγείται για δράσεις υποστηριζόμενες από το Ταμείο χορηγείται για μέγιστη περίοδο τριών ετών, υπό την προϋπόθεση περιοδικών εκθέσεων προόδου.

Άρθρο 16

Τεχνική βοήθεια με πρωτοβουλία της Επιτροπής

1. Με πρωτοβουλία ή/και για λογαριασμό της Επιτροπής, η οποία υπόκειται σε ανώτατο όριο ετήσιας χρηματοδότησης από το Ταμείο ύψους 500000 EUR, το Ταμείο μπορεί να χρηματοδοτήσει τα μέτρα προετοιμασίας, παρακολούθησης, διοικητικής και τεχνικής στήριξης, αξιολόγησης, γενικού και λογιστικού ελέγχου που είναι απαραίτητα για την εφαρμογή της παρούσας απόφασης.

2. Οι δράσεις αυτές περιλαμβάνουν τα ακόλουθα:

α) μελέτες, αξιολογήσεις, εκθέσεις εμπειρογνωμόνων και στατιστικές, κυρίως γενικού χαρακτήρα που αφορούν τη λειτουργία του Ταμείου,

β) μέτρα πληροφόρησης για τα κράτη μέλη, τους τελικούς δικαιούχους και το ευρύ κοινό,συμπεριλαμβανομένων εκστρατειών ευαισθητοποίησης και μιας κοινής βάσης δεδομένων για τα σχέδια που χρηματοδοτούνται στο πλαίσιο του Ταμείου,

γ) εγκατάσταση, λειτουργία και διασύνδεση συστημάτων πληροφορικής για διαχείριση, παρακολούθηση, έλεγχο και αξιολόγηση,

δ) σχεδιασμό κοινού πλαισίου αξιολόγησης και παρακολούθησης καθώς επίσης συστήματος δεικτών, λαμβάνοντας υπόψη τους εθνικούς δείκτες εφόσον τούτο είναι σκόπιμο,

ε) βελτιώσεις των μεθόδων αξιολόγησης και της ανταλλαγής πληροφοριών σχετικά με τις πρακτικές που ακολουθούνται στον τομέα αυτόν.

στ) μέτρα πληροφόρησης και κατάρτισης για τις αρχές που έχουν οριστεί από τα κράτη μέλη σύμφωνα με το Κεφάλαιο V, συμπληρωματικά των προσπαθειών των κρατών μελών να παρέχουν καθοδήγηση στις αρχές τους σύμφωνα με το άρθρο 31 παράγραφος 2.

Άρθρο 17

Τεχνική βοήθεια των κρατών μελών

1. Με πρωτοβουλία του συγκεκριμένου κράτους μέλους, το Ταμείο μπορεί να χρηματοδοτήσει, για κάθε ετήσιο πρόγραμμα, μέτρα προετοιμασίας, διαχείρισης, παρακολούθησης, αξιολόγησης, πληροφόρησης και ελέγχου, καθώς και μέτρα για την ενίσχυση της διοικητικής ικανότητας σε σχέση με τη λειτουργία του Ταμείου.

2. Το ετήσιο ποσό που προορίζεται για τεχνική βοήθεια δεν μπορεί να υπερβαίνει

α) ποσό αντίστοιχο προς το 7 % της συνολικής ετήσιας συγχρηματοδότησης που χορηγείται στο κράτος μέλος, επαυξημένο κατά 30000 EUR για την περίοδο 2007-2010 και

β) ποσό αντίστοιχο προς το 4 % της συνολικής ετήσιας συγχρηματοδότησης που χορηγείται στο κράτος μέλος, επαυξημένο κατά 30000 EUR για την περίοδο 2011-2013.

ΚΕΦΑΛΑΙΟ IV

ΠΡΟΓΡΑΜΜΑΤΙΣΜΟΣ

Άρθρο 18

Θέσπιση στρατηγικών κατευθυντηρίων γραμμών

1. Η Επιτροπή θεσπίζει στρατηγικές κατευθυντήριες γραμμές οι οποίες καθορίζουν το πλαίσιο παρέμβασης του Ταμείου, λαμβάνοντας υπόψη την πρόοδο που σημειώνεται όσον αφορά την ανάπτυξη και την εφαρμογή της κοινοτικής νομοθεσίας στον τομέα της μετανάστευσης και σε άλλους τομείς σχετικούς με την ένταξη των υπηκόων τρίτων χωρών, καθώς και ενδεικτική κατανομή των χρηματοοικονομικών πόρων του Ταμείου για τη σχετική περίοδο.

2. Για κάθε στόχο του Ταμείου, οι κατευθυντήριες αυτές γραμμές θέτουν κυρίως σε εφαρμογή τις προτεραιότητες της Κοινότητας με σκοπό την προαγωγή των κοινών βασικών αρχών.

3. Η Επιτροπή θεσπίζει τις στρατηγικές κατευθυντήριες γραμμές της περιόδου πολυετούς προγραμματισμού το αργότερο μέχρι τις 31 Μαΐου 2007.

4. Οι στρατηγικές κατευθυντήριες γραμμές θεσπίζονται σύμφωνα με τη διαδικασία που προβλέπεται στο άρθρο 51 παράγραφος 2.

Άρθρο 19

Προετοιμασία και έγκριση των εθνικών πολυετών προγραμμάτων

1. Κάθε κράτος μέλος προτείνει, με βάση τις στρατηγικές κατευθυντήριες γραμμές του άρθρου 18α, σχέδιο πολυετούς προγράμματος το οποίο αποτελείται από τα ακόλουθα στοιχεία:

α) περιγραφή της ισχύουσας κατάστασης στο κράτος μέλος όσον αφορά την εφαρμογή των εθνικών στρατηγικών ένταξης υπό το πρίσμα των κοινών βασικών αρχών, και, όπου υπάρχουν, όσον αφορά την ανάπτυξη και την εφαρμογή των εθνικών προγραμμάτων εισδοχής και των εισαγωγικών προγραμμάτων,

β) ανάλυση των αναγκών του συγκεκριμένου κράτους μέλους όσον αφορά τις εθνικές στρατηγικές ένταξης και, όπου υπάρχουν, τα προγράμματα εισδοχής και τα εισαγωγικά προγράμματα, καθώς και ένδειξη των επιχειρησιακών στόχων που έχουν σχεδιαστεί για να ανταποκριθούν σε αυτές τις ανάγκες κατά τη διάρκεια της περιόδου που καλύπτεται από το πολυετές πρόγραμμα,

γ) την παρουσίαση της δέουσας στρατηγικής για την επίτευξη αυτών των στόχων, προσδιορίζοντας το βαθμό προτεραιότητας που χορηγείται στην υλοποίησή τους, καθώς και περιγραφή των δράσεων που προβλέπονται για να τεθούν σε εφαρμογή αυτές οι προτεραιότητες,

δ) αναφορά για το συμβατό αυτής της στρατηγικής με άλλα περιφερειακά, εθνικά και κοινοτικά μέσα,

ε) πληροφορίες για τις προτεραιότητες και τους ειδικούς στόχους τους. Οι στόχοι αυτοί εκφράζονται ποσοτικά με την χρήση περιορισμένου αριθμού δεικτών, λαμβανομένης υπόψη της αρχής της αναλογικότητας. Οι δείκτες αυτοί πρέπει να παρέχουν τη δυνατότητα να υπολογιστεί η πρόοδος σε σχέση με την αρχική κατάσταση και η αποτελεσματικότητα των στόχων που θέτουν σε εφαρμογή τις προτεραιότητες,

στ) περιγραφή της επιλεγείσας προσέγγισης για την εφαρμογή της αρχής της εταιρικής σχέσης που καθορίζεται στο άρθρο 12,

ζ) ένα σχέδιο προγράμματος χρηματοδότησης που να προσδιορίζει, για κάθε προτεραιότητα και κάθε έτος, την προβλεπόμενη χρηματοδοτική συνεισφορά του Ταμείου, καθώς και το συνολικό ποσό δημόσιας ή ιδιωτικής συγχρηματοδότησης,

η) διατάξεις εκτέλεσης του πολυετούς προγράμματος, οι οποίες αποτελούνται από:

- τον προσδιορισμό, ανά κράτος μέλος, του συνόλου των αρχών που προβλέπονται στο άρθρο 24,

- περιγραφή των συστημάτων εφαρμογής, παρακολούθησης, ελέγχου και αξιολόγησης, συμπεριλαμβανομένης της περιγραφής των μέτρων που λαμβάνονται για να εξασφαλιστεί η συμπληρωματικότητα των δράσεων με εκείνες που χρηματοδοτούνται στο πλαίσιο του Ευρωπαϊκού Κοινωνικού Ταμείου,

- τον καθορισμό των διαδικασιών κινητοποίησης και κυκλοφορίας των χρηματοδοτικών ροών, ώστε να εξασφαλίζεται η διαφάνειά τους,

- τις διατάξεις που έχουν προβλεφθεί προκειμένου να εξασφαλιστεί η δημοσιότητα του πολυετούς προγράμματος.

2. Τα κράτη μέλη υποβάλουν το σχέδιο πολυετούς προγράμματος που εκπόνησαν, το αργότερο εντός τεσσάρων μηνών αφού ανακοινώσει η Επιτροπή τις στρατηγικές κατευθυντήριες γραμμές για τη συγκεκριμένη περίοδο.

3. Για την έγκριση του σχεδίου πολυετούς προγράμματος η Επιτροπή εξετάζει:

α) τη συμφωνία του με τους στόχους του Ταμείου και τις στρατηγικές κατευθυντήριες γραμμές που ορίζονται στο άρθρο 18,

β) τη συνάφεια δράσεων προβλεπομένων στο σχέδιο βάσει της προτεινόμενης στρατηγικής,

γ) τη συμμόρφωση προς τις διατάξεις της παρούσας απόφασης των συστημάτων διαχείρισης και ελέγχου που θεσπίζονται από το κράτος μέλος με σκοπό την εφαρμογή των παρεμβάσεων του Ταμείου,

δ) τη συμμόρφωσή του με το κοινοτικό δίκαιο και κυρίως με τις διατάξεις του κοινοτικού δικαίου που αποσκοπούν στην κατοχύρωση της ελεύθερης κυκλοφορίας των προσώπων, σε συνδυασμό με τα συνοδευτικά μέτρα που έχουν άμεση σχέση με την ελεύθερη κυκλοφορία και αφορούν τους ελέγχους στα εξωτερικά σύνορα, το άσυλο και τη μετανάστευση.

4. Σε περίπτωση που η Επιτροπή κρίνει ότι ένα σχέδιο πολυετούς προγράμματος δεν ανταποκρίνεται στις στρατηγικές κατευθυντήριες γραμμές ή δεν είναι σύμφωνο με τις διατάξεις της παρούσας απόφασης που αφορούν τα συστήματα διαχείρισης και ελέγχου ή με το κοινοτικό δίκαιο, καλεί το κράτος μέλος να παράσχει όλες τις αναγκαίες πληροφορίες και, εφόσον είναι σκόπιμο, να αναθεωρήσει ανάλογα το προτεινόμενο πρόγραμμα.

5. Η Επιτροπή εγκρίνει κάθε πολυετές πρόγραμμα εντός προθεσμίας τριών μηνών από την επίσημη υποβολή του, σύμφωνα με τη διαδικασία του άρθρου 51 παράγραφος 2.

Άρθρο 20

Αναθεώρηση των πολυετών προγραμμάτων

1. Με πρωτοβουλία του συγκεκριμένου κράτους μέλους ή της Επιτροπής, το πολυετές πρόγραμμα επανεξετάζεται και, εν ανάγκη αναθεωρείται για το υπόλοιπο της περιόδου προγραμματισμού, προκειμένου να ληφθούν υπόψη περισσότερο ή κατά διαφορετικό τρόπο οι προτεραιότητες της Κοινότητας. Τα πολυετή προγράμματα είναι δυνατόν να επανεξεταστούν με βάση τα αποτελέσματα των αξιολογήσεων και/ή εφόσον υπάρξουν δυσκολίες στην υλοποίηση.

2. Η Επιτροπή εκδίδει απόφαση με την οποία εγκρίνει την αναθεώρηση του πολυετούς προγράμματος το ταχύτερο δυνατό μετά την επίσημη υποβολή αιτήματος από το συγκεκριμένο κράτος μέλος. Η αναθεώρηση του πολυετούς προγράμματος πραγματοποιείται σύμφωνα με τη διαδικασία του άρθρου 51 παράγραφος 2.

Άρθρο 21

Ετήσια προγράμματα

1. Τα πολυετή προγράμματα που εγκρίνονται από την Επιτροπή εφαρμόζονται μέσω ετήσιων προγραμμάτων.

2. Η Επιτροπή ανακοινώνει στα κράτη μέλη, το αργότερο την 1η Ιουλίου εκάστου έτους, έναν υπολογισμό των ποσών που θα τους χορηγηθούν για το επόμενο έτος από το σύνολο των πιστώσεων που χορηγούνται στο πλαίσιο της ετήσιας διαδικασίας του προϋπολογισμού, κατ' εφαρμογή των μεθόδων υπολογισμού που ορίζονται στο άρθρο 14.

3. Τα κράτη μέλη υποβάλλουν στην Επιτροπή, το αργότερο μέχρι την 1η Νοεμβρίου κάθε έτους, ένα σχέδιο ετήσιου προγράμματος για το επόμενο έτος, το οποίο καταρτίζεται σύμφωνα με το εγκεκριμένο πολυετές πρόγραμμα και αποτελείται από τα ακόλουθα στοιχεία:

α) τους γενικούς κανόνες επιλογής των σχεδίων που θα χρηματοδοτηθούν σύμφωνα με το ετήσιο πρόγραμμα,

β) περιγραφή των καθηκόντων που θα λάβουν στήριξη στα πλαίσια του ετήσιου προγράμματος,

γ) την προτεινόμενη κατανομή της συνεισφοράς του Ταμείου μεταξύ των διαφόρων δράσεων του προγράμματος και ένδειξη του αιτούμενου ως τεχνική βοήθεια ποσού, βάσει του άρθρου 17, για τους σκοπούς της εφαρμογής του ετήσιου προγράμματος.

4. Η Επιτροπή εξετάζει το σχέδιο ετήσιου προγράμματος ενός κράτους μέλους λαμβάνοντας υπόψη το τελικό ποσό των πιστώσεων που χορηγούνται στο Ταμείο στο πλαίσιο της διαδικασίας προϋπολογισμού […].

Εντός ενός μηνός από την επίσημη υποβολή του σχεδίου, η Επιτροπή ενημερώνει το κράτος μέλος εάν μπορεί να το εγκρίνει ή όχι. Εάν το σχέδιο ετήσιου προγράμματος δεν είναι σύμφωνο με το πολυετές πρόγραμμα, η Επιτροπή καλεί το κράτος μέλος να παράσχει όλες τις αναγκαίες πληροφορίες και, εφόσον ενδείκνυται, να αναθεωρήσει ανάλογα το προτεινόμενο πρόγραμμα.

Η Επιτροπή εκδίδει την απόφασή της σχετικά με τη χρηματοδότηση, εγκρίνοντας το ετήσιο πρόγραμμα, το αργότερο την 1η Μαρτίου του εν λόγω έτους. Η απόφαση ορίζει το ποσό που χορηγείται στο κράτος μέλος καθώς και την περίοδο για την οποία οι δαπάνες είναι επιλέξιμες.

Άρθρο 21Α

Ενδιάμεση επανεξέταση του πολυετούς προγράμματος

1. Η Επιτροπή επανεξετάζει τις στρατηγικές κατευθυντήριες γραμμές και, εφόσον είναι αναγκαίο, εγκρίνει, το αργότερο έως τις 31 Μαρτίου 2010, τις νέες στρατηγικές κατευθυντήριες γραμμές για την περίοδο 2011-2013.

2. Εάν εγκριθούν οι εν λόγω στρατηγικές κατευθυντήριες γραμμές, κάθε κράτος μέλος επανεξετάζει το πολυετές πρόγραμμά του και, εφόσον ενδείκνυται, το αναθεωρεί.

3. Οι κανόνες του άρθρου 19 σχετικά με την προετοιμασία και την έγκριση των εθνικών πολυετών προγραμμάτων εφαρμόζονται κατ' αναλογία για την προετοιμασία και την έγκριση αυτών των αναθεωρημένων πολυετών προγραμμάτων.

4. Οι αναθεωρημένες στρατηγικές κατευθυντήριες γραμμές εγκρίνονται σύμφωνα με τη διαδικασία του άρθρου 51 παράγραφος 2.

ΚΕΦΑΛΑIΟ V

ΣΥΣΤΗΜΑΤΑ ΔΙΑΧΕΙΡΙΣΗΣ ΚΑΙ ΕΛΕΓΧΟΥ

Άρθρο 22

Εφαρμογή

Η Επιτροπή αναλαμβάνει την εφαρμογή της παρούσας απόφασης και θεσπίζει κάθε κανόνα απαραίτητο για την εφαρμογή της.

Άρθρο 23

Γενικές αρχές για τα συστήματα διαχείρισης και ελέγχου

Τα συστήματα διαχείρισης και ελέγχου των πολυετών προγραμμάτων που θεσπίζονται από τα κράτη μέλη εξασφαλίζουν τα ακόλουθα:

α) τον καθορισμό των καθηκόντων των οικείων φορέων […] στους τομείς της διαχείρισης και του ελέγχου και την κατανομή αρμοδιοτήτων στο πλαίσιο κάθε φορέα […],

β) το σεβασμό της αρχής του διαχωρισμού των καθηκόντων μεταξύ των φορέων καθώς και στο πλαίσιο κάθε φορέα,

γ) τη χορήγηση σε κάθε φορέα ή υπηρεσία των κατάλληλων πόρων για την άσκηση των καθηκόντων που τους έχουν ανατεθεί κατά τη διάρκεια της περιόδου εφαρμογής των δράσεων που χρηματοδοτούνται από το Ταμείο,

δ) διαδικασίες που να διασφαλίζουν την ορθότητα και την κανονικότητα των δαπανών που δηλώνονται στα πλαίσια των πολυετών προγραμμάτων,

ε) αξιόπιστα συστήματα λογιστικής, παρακολούθησης και σύνταξης οικονομικών εκθέσεων υπό ηλεκτρονική μορφή,

στ) σύστημα υποβολής εκθέσεων και παρακολούθησης όπου ο υπεύθυνος φορέας αναθέτει την εκτέλεση καθηκόντων σε άλλον φορέα,

ζ) εγχειρίδια διαδικασιών για τα προς εκτέλεση καθήκοντα,

η) ρυθμίσεις για τον έλεγχο της λειτουργίας του συστήματος,

θ) συστήματα και διαδικασίες για την εξασφάλιση κατάλληλης διαδρομής ελέγχου,

ι) διαδικασίες για την κοινοποίηση και παρακολούθηση παρατυπιών καθώς και για την είσπραξη των αχρεωστήτως καταβληθέντων ποσών.

Άρθρο 24

Ορισμός αρχών

1. Για την εφαρμογή του πολυετούς προγράμματος και των ετησίων προγραμμάτων του το κράτος μέλος ορίζει:

α) μια υπεύθυνη αρχή: λειτουργικός φορέας του κράτους μέλους ή εθνική δημόσια αρχή ή φορέας διορισμένος από το κράτος μέλος ή φορέας διεπόμενος από το ιδιωτικό δίκαιο του κράτους μέλους και ο οποίος έχει αποστολή δημόσιας υπηρεσίας, ο οποίος θα είναι υπεύθυνος για τη διαχείριση των πολυετών και ετήσιων προγραμμάτων που χρηματοδοτούνται από το Ταμείο και θα διαχειρίζεται κάθε επικοινωνία με την Επιτροπή,

β) μια αρχή πιστοποίησης: εθνική δημόσια αρχή ή φορέας, ή άτομο που ενεργεί ως τέτοιος φορέας ή αρχή, που ορίζεται από το κράτος μέλος για να πιστοποιεί τις δηλώσεις δαπανών και τις αιτήσεις πληρωμών πριν από την αποστολή τους στην Επιτροπή,

γ) μια ελεγκτική αρχή: εθνική δημόσια αρχή ή φορέας, υπό την προϋπόθεση ότι είναι λειτουργικά ανεξάρτητος από την υπεύθυνη αρχή και από την αρχή πιστοποίησης, που διορίζεται από το κράτος μέλος και αναλαμβάνει να ελέγχει την αποτελεσματική λειτουργία του συστήματος διαχείρισης και ελέγχου,

δ) όπου ενδείκνυται, μια εξουσιοδοτημένη αρχή.

2. Το κράτος μέλος θεσπίζει κανόνες που διέπουν τις σχέσεις του με τις εν λόγω αρχές και τους φορείς της παραγράφου 1 καθώς και τις σχέσεις τους με την Επιτροπή.

3. Υπό την επιφύλαξη του άρθρου 23 σημείο β), ορισμένες ή όλες οι αρχές που προβλέπονται από την παράγραφο 1 μπορούν να ανήκουν στον ίδιο φορέα.

4. Οι κανόνες για την εφαρμογή των άρθρων 25 ως 29 θεσπίζονται με τη διαδικασία του άρθρου 51 παράγραφος 2.

Άρθρο 25

Υπεύθυνη αρχή

1. Η υπεύθυνη αρχή πρέπει να πληροί τις ακόλουθες ελάχιστες προϋποθέσεις. Οφείλει:

α) να έχει νομική προσωπικότητα, εκτός εάν πρόκειται για λειτουργικό όργανο του κράτους μέλους,

β) να διαθέτει υποδομές που να επιτρέπουν την άνετη επικοινωνία με ευρύ φάσμα χρηστών καθώς και με τις αρμόδιες αρχές των άλλων κρατών μελών και την Επιτροπή,

γ) να δρα σε διοικητικό πλαίσιο που να της επιτρέπει να ανταποκρίνεται ικανοποιητικά στα καθήκοντά της και να αποφεύγει κάθε σύγκρουση συμφερόντων,

δ) να είναι σε θέση να εφαρμόζει τους κοινοτικούς κανόνες διαχείρισης κονδυλίων,

ε) να έχει οικονομικές ικανότητες και ικανότητες διαχείρισης ανάλογες προς τον όγκο των κοινοτικών κονδυλίων που θα κληθεί να διαχειριστεί,

στ) να διαθέτει προσωπικό που να συγκεντρώνει επαγγελματικές και γλωσσικές ικανότητες προσαρμοσμένες στις απαιτήσεις διοικητικής εργασίας σε διεθνές περιβάλλον.

2. Το κράτος μέλος εξασφαλίζει την κατάλληλη χρηματοδότηση της υπεύθυνης αρχής, κατά τρόπον ώστε να μπορεί να συνεχίζει να εκπληρώνει ικανοποιητικά και χωρίς διακοπή τα καθήκοντά της κατά τη διάρκεια της περιόδου 2007-2013.

2α. Η Επιτροπή δύναται να επικουρεί τα κράτη μέλη κατά την κατάρτιση προσωπικού, ειδικότερα για την ορθή εφαρμογή του Κεφαλαίου V-IX της απόφασης.

Άρθρο 26

Καθήκοντα της υπεύθυνης αρχής

1. Η υπεύθυνη αρχή φροντίζει για τη διαχείριση και την εφαρμογή του πολυετούς προγράμματος σύμφωνα με την αρχή της χρηστής δημοσιονομικής διαχείρισης.

Οφείλει ειδικότερα:

α) να διαβουλεύεται με τους εταίρους σύμφωνα με το άρθρο 12,

β) να υποβάλλει στην Επιτροπή τα σχέδια πολυετών και ετήσιων προγραμμάτων που αναφέρονται στα άρθρα 19 και 21,

γ) να συστήσει μηχανισμό συνεργασίας με τις διαχειριστικές αρχές που ορίζονται από το οικείο κράτος μέλος για την εφαρμογή των δράσεων στο πλαίσιο του Ευρωπαϊκού Κοινωνικού Ταμείου και του Ευρωπαϊκού Ταμείου Προσφύγων,

δ) να διοργανώνει και να δημοσιεύει, εφόσον ενδείκνυται, τις προσκλήσεις για την υποβολή προσφορών και για την υποβολή προτάσεων,

ε) να διοργανώνει τις διαδικασίες επιλογής και ανάθεσης για δράσεις συγχρηματοδότησης στα πλαίσια του Ταμείου, τηρουμένων των αρχών που καθορίζονται στο άρθρο 15 παράγραφος 5,

στ) να λαμβάνει τις πληρωμές της Επιτροπής και να προβαίνει στην πληρωμή των τελικών δικαιούχων,

ζ) να εξασφαλίζει τη συνοχή και τη συμπληρωματικότητα μεταξύ των συγχρηματοδοτήσεων του Ταμείου και εκείνων που προβλέπονται στο πλαίσιο άλλων εθνικών και κοινοτικών χρηματοδοτικών μέσων,

η) να παρακολουθεί την παράδοση των συγχρηματοδοτούμενων προϊόντων και υπηρεσιών και το κατά πόσον οι δηλωθείσες δαπάνες για τις δράσεις έχουν όντως πραγματοποιηθεί και συμμορφώνονται με τους κοινοτικούς και εθνικούς κανόνες,

θ) να μεριμνά ώστε να υφίσταται σύστημα ηλεκτρονικής καταγραφής και αποθήκευσης της λογιστικής καταχώρησης κάθε δράσης που υπάγεται στα ετήσια προγράμματα και να συλλέγονται τα δεδομένα που αφορούν την υλοποίηση και απαιτούνται για την οικονομική διαχείριση, την παρακολούθηση, τον έλεγχο και την αξιολόγηση,

ι) να εξασφαλίζει ότι οι τελικοί δικαιούχοι και οι άλλοι οργανισμοί που συμμετέχουν στην εφαρμογή των συγχρηματοδοτούμενων από το Ταμείο δράσεων χρησιμοποιούν είτε ένα χωριστό σύστημα λογιστικής είτε ανάλογη λογιστική κωδικοποίηση όλων των συναλλαγών που έχουν σχέση με τη δράση χωρίς να θίγονται οι εθνικοί λογιστικοί κανόνες,

κ) να εξασφαλίζει ότι οι αξιολογήσεις των πολυετών προγραμμάτων που αναφέρονται στο άρθρο 48 πραγματοποιούνται εντός των προθεσμιών που καθορίζει η παρούσα απόφαση και να ανταποκρίνονται στα πρότυπα ποιότητας που συμφωνήθηκαν μεταξύ της Επιτροπής και του κράτους μέλους,

λ) να θεσπίζει διαδικασίες για την εξασφάλιση της τήρησης σύμφωνα με τις απαιτήσεις του άρθρου 42 όλων των εγγράφων τα οποία αφορούν δαπάνες και ελέγχους που απαιτούνται για να εξασφαλιστεί επαρκής διαδρομή ελέγχου,

μ) να εξασφαλίζει ότι η ελεγκτική αρχή λαμβάνει, για τους σκοπούς της διεξαγωγής των ελέγχων που ορίζονται στο άρθρο 29 παράγραφος 1, όλες τις απαραίτητες πληροφορίες για τις εφαρμοζόμενες διαδικασίες διαχείρισης και για τα συγχρηματοδοτούμενα από το Ταμείο σχέδια,

ν) να εξασφαλίζει ότι η αρχή πιστοποίησης λαμβάνει όλες τις αναγκαίες πληροφορίες σχετικά με τις διαδικασίες και τις επαληθεύσεις που πραγματοποιήθηκαν σε σχέση με δαπάνες για τους σκοπούς της πιστοποίησης,

ξ) να συντάσσει και να διαβιβάζει στην Επιτροπή εκθέσεις προόδου και τελικές εκθέσεις σχετικά με την εφαρμογή των ετησίων προγραμμάτων, δηλώσεις δαπανών πιστοποιούμενες από την αρχή πιστοποίησης και αιτήσεις πληρωμών ή ενδεχομένως δηλώσεις συμψηφισμού,

ο) να παρέχει πληροφορίες και συμβουλές, καθώς και να εξασφαλίζει τη διάδοση των αποτελεσμάτων των χρηματοδοτούμενων δράσεων,

π) να συνεργάζεται με την Επιτροπή και τις αρμόδιες αρχές των άλλων κρατών μελών,

ρ) να εξακριβώνει την εφαρμογή των κατευθυντηρίων γραμμών που προβλέπει το άρθρο 32 παράγραφος 6, από τους τελικούς δικαιούχους .

2. Οι δραστηριότητες διαχείρισης της υπεύθυνης αρχής για σχέδια που εφαρμόζονται στα κράτη μέλη μπορούν να χρηματοδοτούνται ως τεχνική βοήθεια, η οποία αναφέρεται στο άρθρο 17.

Άρθρο 27

Ανάθεση καθηκόντων από την υπεύθυνη αρχή

1. Εάν η υπεύθυνη αρχή αναθέσει το σύνολο ή μέρος των καθηκόντων της σε εξουσιοδοτημένη αρχή, καθορίζει με ακρίβεια την έκταση των καθηκόντων αυτών και θεσπίζει λεπτομερείς διαδικασίες με σκοπό την εκτέλεσή τους, οι οποίες πρέπει να είναι σύμφωνες με τις διατάξεις του άρθρου 25.

2. Αυτές οι διαδικασίες προβλέπουν την τακτική ενημέρωση της υπεύθυνης αρχής για την καλή εκτέλεση των ανατεθέντων καθηκόντων και περιγραφή των χρησιμοποιούμενων μέσων.

Άρθρο 28

Αρχή πιστοποίησης

1. Η αρχή πιστοποίησης έχει τις ακόλουθες αρμοδιότητες:

α) πιστοποιεί ότι:

- η δήλωση δαπανών είναι ακριβής, προκύπτει από αξιόπιστα λογιστικά συστήματα και στηρίζεται σε επαληθεύσιμα δικαιολογητικά,

- οι δηλωθείσες δαπάνες είναι σύμφωνες με τους ισχύοντες κοινοτικούς και εθνικούς κανόνες και έχουν πραγματοποιηθεί σε σχέση με δράσεις που επιλέχθηκαν για χρηματοδότηση σύμφωνα με τα κριτήρια που ισχύουν για το πρόγραμμα και ακολουθούν τους κοινοτικούς και εθνικούς κανόνες,

β) φροντίζει, για τους σκοπούς της πιστοποίησης να λαμβάνει επαρκείς πληροφορίες από την υπεύθυνη αρχή ως προς τις διαδικασίες και τις επαληθεύσεις που πραγματοποιούνται σε σχέση με τις δαπάνες που περιλαμβάνονται στις δηλώσεις δαπανών,

γ) λαμβάνει υπόψη για τους σκοπούς της πιστοποίησης τα αποτελέσματα όλων των ελέγχων που πραγματοποιήθηκαν από την ελεγκτική αρχή ή υπό την ευθύνη της,

δ) διατηρεί λογιστικά αρχεία υπό ηλεκτρονική μορφή για τις δαπάνες που δηλώνονται στην Επιτροπή,

ε) φροντίζει για την ανάκτηση κάθε κοινοτικής χρηματοδότησης για την οποία διαπιστώθηκε ότι έχει καταβληθεί αχρεωστήτως ως αποτέλεσμα παρατυπιών που εντοπίσθηκαν, συμπεριλαμβανομένου και τόκου εφόσον απαιτείται, τηρεί λογαριασμό των προς ανάκτηση ποσών και επιστρέφει τα ανακτηθέντα ποσά στον γενικό προϋπολογισμό των Ευρωπαϊκών Κοινοτήτων, εφόσον είναι δυνατόν, αφαιρώντας τα από την επόμενη δήλωση δαπανών.

2. Οι δραστηριότητες της αρχής πιστοποίησης σχετικά με σχέδια που εφαρμόζονται στα κράτη μέλη μπορούν να χρηματοδοτούνται ως τεχνική βοήθεια, η οποία αναφέρεται στο άρθρο 17, υπό τον όρο ότι τηρούνται τα προνόμια της συγκεκριμένης αρχής όπως αναφέρεται στο άρθρο 24.

Άρθρο 29

Ελεγκτική αρχή

1. Η ελεγκτική αρχή εξασφαλίζει τα ακόλουθα:

α) φροντίζει ώστε να πραγματοποιούνται λογιστικοί έλεγχοι για την επαλήθευση της αποτελεσματικής λειτουργίας του συστήματος διαχείρισης και ελέγχου,

β) φροντίζει ώστε να πραγματοποιούνται λογιστικοί έλεγχοι των δράσεων με βάση το κατάλληλο δείγμα για την επαλήθευση των δαπανών που δηλώθηκαν· το δείγμα πρέπει να αντιπροσωπεύει τουλάχιστον το 10 % των συνολικών επιλέξιμων δαπανών για κάθε ετήσιο πρόγραμμα,

γ) υποβάλλει στην Επιτροπή εντός έξι μηνών από την έγκριση του πολυετούς προγράμματος στρατηγική λογιστικού ελέγχου που καλύπτει τους οργανισμούς οι οποίοι θα πραγματοποιήσουν τους ελέγχους που αναφέρονται στα εδάφια α) και β), προκειμένου να εξασφαλιστεί ότι ελέγχονται οι βασικοί δικαιούχοι συγχρηματοδότησης από το Ταμείο και ότι οι λογιστικοί έλεγχοι κατανέμονται ομοιόμορφα σε ολόκληρη την περίοδο προγραμματισμού.

2. Εάν η ελεγκτική αρχή που διορίζεται δυνάμει της παρούσας απόφασης είναι εξίσου η ελεγκτική αρχή που διορίζεται δυνάμει των αποφάσεων ….., …… και …………, [11] ή εάν εφαρμόζονται κοινά συστήματα σε δύο ή περισσότερα εξ αυτών των Ταμείων, μπορεί να υποβληθεί δυνάμει της παραγράφου 1 σημείο γ) μια συνδυασμένη ενιαία στρατηγική ελέγχου.

3. Για κάθε ετήσιο πρόγραμμα, η ελεγκτική αρχή συντάσσει έκθεση η οποία περιλαμβάνει:

α) ετήσια έκθεση λογιστικού ελέγχου που εκθέτει τα συμπεράσματα των λογιστικών ελέγχων που πραγματοποιήθηκαν σύμφωνα με τη στρατηγική λογιστικού ελέγχου όσον αφορά το ετήσιο πρόγραμμα και προσδιορίζει οποιοδήποτε κενό διαπιστώθηκε στα συστήματα διαχείρισης και ελέγχου του προγράμματος,

β) γνωμοδότηση, με βάση τους λογιστικούς και άλλους ελέγχους που διενεργήθηκαν υπό την ευθύνη της ελεγκτικής αρχής, για το κατά πόσον η λειτουργία του συστήματος διαχείρισης και ελέγχου παρέχει εύλογη διαβεβαίωση αξιοπιστίας για την ορθότητα των δηλώσεων δαπανών που υποβάλλονται στην Επιτροπή και τη νομιμότητα και κανονικότητα των σχετικών συναλλαγών,

γ) δήλωση που αξιολογεί το κύρος της αίτησης πληρωμής του υπολοίπου, καθώς και τη νομιμότητα και την κανονικότητα των σχετικών δαπανών.

4. Η ελεγκτική αρχή μεριμνά ώστε κατά την εργασία λογιστικού ελέγχου να λαμβάνονται υπόψη τα διεθνώς αποδεκτά ελεγκτικά πρότυπα.

5. Ο λογιστικός έλεγχος σχετικά με σχέδια που εφαρμόζονται στα κράτη μέλη μπορεί να χρηματοδοτείται ως τεχνική βοήθεια, η οποία αναφέρεται στο άρθρο 17, υπό τον όρο ότι τηρούνται τα προνόμια της συγκεκριμένης αρχής που αναφέρονται στο άρθρο 24.

ΚΕΦΑΛΑIΟ VI

ΕΥΘΥΝΕΣ ΚΑΙ ΕΛΕΓΧΟΙ

Άρθρο 30

Ευθύνες των κρατών μελών

1. Τα κράτη μέλη ευθύνονται για την διασφάλιση της χρηστής δημοσιονομικής διαχείρισης των πολυετών προγραμμάτων και για τη νομιμότητα και την κανονικότητα των σχετικών συναλλαγών.

2. Φροντίζουν ώστε οι υπεύθυνες αρχές και κάθε εξουσιοδοτημένη αρχή, οι αρχές πιστοποίησης, οι ελεγκτικές αρχές και κάθε άλλος φορέας που συμμετέχει, να λαμβάνουν επαρκή καθοδήγηση σχετικά με τη συγκρότηση των συστημάτων διαχείρισης και ελέγχου που αναφέρονται στα άρθρα 23 έως 29 προκειμένου να εξασφαλιστεί ότι η κοινοτική χρηματοδότηση χρησιμοποιείται αποτελεσματικά και σωστά.

3. Τα κράτη μέλη προλαμβάνουν, εντοπίζουν και διορθώνουν τις παρατυπίες. Ανακοινώνουν τις παρατυπίες αυτές στην Επιτροπή και την τηρούν ενήμερη για την εξέλιξη των διοικητικών και δικαστικών διώξεων.

Στην περίπτωση που είναι αδύνατη η ανάκτηση ποσών αχρεωστήτως καταβληθέντων σε τελικό δικαιούχο, το κράτος μέλος είναι υπεύθυνο για την επιστροφή των απολεσθέντων ποσών στον γενικό προϋπολογισμό των Ευρωπαϊκών Κοινοτήτων εφόσον αποδεικνύεται ότι η απώλεια προκλήθηκε λόγω παρατυπίας ή αμέλειάς του.

4. Τα κράτη μέλη αναλαμβάνουν κατά κύριο λόγο την ευθύνη του δημοσιονομικού ελέγχου των δράσεων και φροντίζουν ώστε τα συστήματα διαχείρισης και οι λογιστικοί έλεγχοι να τίθενται σε εφαρμογή κατά τρόπο που να εξασφαλίζει την κανονική και αποτελεσματική χρήση των κοινοτικών πόρων. Διαβιβάζουν στην Επιτροπή περιγραφή των συστημάτων αυτών.

5. Οι λεπτομερείς κανόνες για την εφαρμογή των παραγράφων 1 ως 4 θεσπίζονται σύμφωνα με τη διαδικασία του άρθρου 51 παράγραφος 2.

Άρθρο 31

Συστήματα διαχείρισης και ελέγχου

1. Πριν από την αποδοχή του πολυετούς προγράμματος από την Επιτροπή με τη διαδικασία του άρθρου 51 παράγραφος 2, τα κράτη μέλη μεριμνούν για την συγκρότηση των συστημάτων διαχείρισης και ελέγχου σύμφωνα με τα άρθρα 23 έως 29. Τα κράτη μέλη φροντίζουν ώστε τα συστήματα να λειτουργούν αποτελεσματικά καθ' όλη τη διάρκεια της περιόδου προγραμματισμού.

2. Τα κράτη μέλη υποβάλλουν στην Επιτροπή, μαζί με το σχέδιο πολυετούς προγράμματος, περιγραφή των συστημάτων η οποία καλύπτει ιδίως την οργάνωση και τις διαδικασίες των υπεύθυνων αρχών, των εξουσιοδοτημένων αρχών και των αρχών πιστοποίησης, καθώς και των συστημάτων εσωτερικού ελέγχου που εφαρμόζονται σε αυτές τις αρχές και φορείς, στην ελεγκτική αρχή, και σε κάθε άλλο φορέα που πραγματοποιεί ελέγχους με δική του ευθύνη.

3. Η Επιτροπή επανεξετάζει την εφαρμογή της παρούσας διάταξης σε συνάρτηση με την προπαρασκευή της έκθεσης για την περίοδο 2007-2013 που προβλέπεται στο άρθρο 49 παράγραφος 3.

Άρθρο 32

Ευθύνες της Επιτροπής

1. Η Επιτροπή εξασφαλίζει, σύμφωνα με τη διαδικασία που καθορίζεται στο άρθρο 31, ότι τα κράτη μέλη συγκροτούν συστήματα διαχείρισης και ελέγχου που συμμορφώνονται με τα άρθρα 23 έως 29 και με βάση τις ετήσιες εκθέσεις ελέγχου και τους δικούς της λογιστικούς ελέγχους ότι τα συστήματα λειτουργούν αποτελεσματικά κατά τη διάρκεια της περιόδου προγραμματισμού.

2. Με την επιφύλαξη των λογιστικών ελέγχων που πραγματοποιούνται από τα κράτη μέλη, υπάλληλοι της Επιτροπής ή εξουσιοδοτημένοι εκπρόσωποι της Επιτροπής είναι δυνατόν να πραγματοποιούν επιτόπιους λογιστικούς ελέγχους για να επαληθεύσουν την αποτελεσματική λειτουργία των συστημάτων διαχείρισης και ελέγχου, οι οποίοι είναι δυνατόν να περιλαμβάνουν λογιστικούς ελέγχους των δράσεων που περιλαμβάνονται στα ετήσια προγράμματα, με προειδοποίηση τουλάχιστον τριών εργάσιμων ημερών. Στους ελέγχους αυτούς είναι δυνατόν να συμμετέχουν υπάλληλοι ή εξουσιοδοτημένοι εκπρόσωποι του συγκεκριμένου κράτους μέλους.

3. Η Επιτροπή μπορεί να ζητήσει από το κράτος μέλος να διενεργήσει επιτόπιους ελέγχους για να εξακριβώσει την ορθή λειτουργία των συστημάτων ή την κανονικότητα μίας ή περισσοτέρων συναλλαγών. Στους λογιστικούς αυτούς ελέγχους είναι δυνατόν να συμμετέχουν υπάλληλοι της Επιτροπής ή εξουσιοδοτημένοι εκπρόσωποί της.

4. Η Επιτροπή μεριμνά, σε συνεργασία με τα κράτη μέλη, ώστε οι δράσεις που χρηματοδοτούνται από το Ταμείο να αποτελούν το αντικείμενο δέουσας ενημέρωσης, δημοσιότητας και παρακολούθησης.

5. Η Επιτροπή εξασφαλίζει, σε συνεργασία με τα κράτη μέλη, τη συνοχή και την συμπληρωματικότητα των δράσεων με άλλες σχετικές κοινοτικές πολιτικές, μέσα και πρωτοβουλίες.

6. Η Επιτροπή ορίζει κατευθυντήριες γραμμές ώστε να εξασφαλίζεται η διαφάνεια της χρηματοδότησης που χορηγείται βάσει της παρούσας απόφασης.

Άρθρο 33

Συνεργασία με τους φορείς ελέγχου των κρατών μελών

1. Η Επιτροπή συνεργάζεται με τις αρχές ελέγχου για τον συντονισμό των αντίστοιχων σχεδίων ελέγχου και μεθόδων λογιστικού ελέγχου και ανταλλάσσει αμέσως τα αποτελέσματα των λογιστικών ελέγχων που πραγματοποιούνται σε συστήματα διαχείρισης και ελέγχου προκειμένου να χρησιμοποιηθούν κατά τον καλύτερο τρόπο οι ελεγκτικοί πόροι και να αποφευχθεί η αδικαιολόγητη επανάληψη των εργασιών.

Η Επιτροπή διατυπώνει τις παρατηρήσεις της σχετικά με τη στρατηγική λογιστικού ελέγχου που υποβάλλεται με βάση το άρθρο 29 το αργότερο εντός τριμήνου.

2. Κατά τον καθορισμό της δικής της στρατηγικής λογιστικού ελέγχου, η Επιτροπή εντοπίζει τα ετήσια προγράμματα τα οποία θεωρεί ικανοποιητικά με βάση τις υπάρχουσες γνώσεις για τα συστήματα διαχείρισης και ελέγχου.

Για τα προγράμματα αυτά, η Επιτροπή είναι δυνατόν να καταλήξει στο συμπέρασμα ότι μπορεί να στηριχθεί κυρίως στα αποδεικτικά στοιχεία του λογιστικού ελέγχου που έχουν δοθεί από τα κράτη μέλη και ότι θα πραγματοποιήσει δικούς της επιτόπιους ελέγχους μόνον εάν υπάρξουν αποδεικτικά στοιχεία για την ύπαρξη ελλείψεων στα συστήματα.

ΚΕΦΑΛΑIΟ VII

ΔΗΜΟΣΙΟΝΟΜΙΚΗ ΔΙΑΧΕΙΡΙΣΗ

Άρθρο 34

Επιλεξιμότητα - δηλώσεις δαπανών

1. Όλες οι δηλώσεις δαπανών περιλαμβάνουν το ποσό των δαπανών που πραγματοποιήθηκαν από τους τελικούς δικαιούχους στα πλαίσια της υλοποίησης των δράσεων και την αντίστοιχη συνεισφορά από δημόσια ή ιδιωτικά κονδύλια.

2. Οι δαπάνες αντιστοιχούν στις πληρωμές που έχουν γίνει από τους δικαιούχους. Δικαιολογούνται με βάση εξοφλημένα τιμολόγια ή παραστατικά ίσης αποδεικτικής αξίας.

3. Η δαπάνη μπορεί να θεωρείται επιλέξιμη για ενίσχυση από το Ταμείο μόνον εφόσον έχει πραγματικά καταβληθεί το νωρίτερο την 1η Ιανουαρίου του έτους στο οποίο αναφέρεται η απόφαση χρηματοδότησης με την οποία εγκρίνεται το ετήσιο πρόγραμμα που αναφέρεται στο άρθρο 21 παράγραφος 4. Οι συγχρηματοδοτούμενες δράσεις δεν πρέπει να έχουν ολοκληρωθεί πριν από την έναρξη της ημερομηνίας επιλεξιμότητας.

Κατ' εξαίρεση η περίοδος κατά την οποία οι δαπάνες είναι επιλέξιμες ορίζεται στα τρία έτη για τις δαπάνες εφαρμογής των δράσεων που στηρίζονται βάσει των ετησίων προγραμμάτων για το 2007.

4. Οι κανόνες που διέπουν την επιλεξιμότητα των δαπανών στο πλαίσιο δράσεων που συγχρηματοδοτούνται από το Ταμείο στα κράτη μέλη δυνάμει του άρθρου 4 θεσπίζονται σύμφωνα με τη διαδικασία του άρθρου 51 παράγραφος 2.

Άρθρο 35

Ολική καταβολή στους δικαιούχους

Τα κράτη μέλη φροντίζουν ώστε η υπεύθυνη αρχή να εξασφαλίζει ότι οι τελικοί δικαιούχοι λαμβάνουν το συνολικό ποσό της συνεισφοράς από δημόσια κονδύλια το ταχύτερο δυνατό. Δεν πραγματοποιείται κράτηση ή μείωση ποσών, ούτε επιβάλλεται ειδική επιβάρυνση ή άλλο τέλος ισοδύναμου αποτελέσματος που θα ήταν δυνατόν να μειώσει τα ποσά αυτά για τους τελικούς δικαιούχους, υπό την προϋπόθεση ότι οι τελικοί δικαιούχοι πληρούν όλες τις απαιτήσεις όσον αφορά την επιλεξιμότητα των δράσεων και των δαπανών.

Άρθρο 36

Χρήση του ευρώ

1. Τα ποσά των σχεδίων πολυετών και ετησίων προγραμμάτων των κρατών μελών που αναφέρονται στα άρθρα 19 και 21 αντιστοίχως, των πιστοποιημένων δηλώσεων δαπανών, των αιτήσεων πληρωμής που αναφέρονται στο άρθρο 26 παράγραφος 1 στοιχείο ιε) και των δαπανών που αναφέρονται στην έκθεση προόδου σχετικά με την εφαρμογή του ετήσιου προγράμματος που αναφέρεται στο άρθρο 38 παράγραφος 4 και στην τελική έκθεση σχετικά με την εφαρμογή του ετήσιου προγράμματος που αναφέρεται στο άρθρο 51 εκφράζονται σε ευρώ.

2. Οι αποφάσεις χρηματοδότησης από την Επιτροπή, με τις οποίες εγκρίνονται τα ετήσια προγράμματα των κρατών μελών που αναφέρονται στο άρθρο 21 παράγραφος 4, και οι αναλήψεις υποχρεώσεων και οι πληρωμές της Επιτροπής εκφράζονται και εκτελούνται σε ευρώ.

3. Τα κράτη μέλη που δεν έχουν υιοθετήσει το ευρώ ως νόμισμά τους κατά την ημερομηνία της αίτησης πληρωμής μετατρέπουν σε ευρώ τα ποσά των δαπανών που πραγματοποιήθηκαν σε εθνικό νόμισμα. Τα ποσά αυτά μετατρέπονται σε ευρώ με την μηνιαία λογιστική ισοτιμία της Επιτροπής για τον μήνα κατά τον οποίον καταχωρήθηκαν οι δαπάνες στους λογαριασμούς της υπεύθυνης αρχής του συγκεκριμένου προγράμματος. Η Επιτροπή δημοσιεύει κάθε μήνα ηλεκτρονικώς την ισοτιμία αυτήν.

4. Όταν το ευρώ γίνει νόμισμα κράτους μέλους, η διαδικασία μετατροπής που μνημονεύεται στην προηγούμενη παράγραφο εξακολουθεί να εφαρμόζεται σε όλες τις δαπάνες που έχουν καταχωρηθεί στους λογαριασμούς από την αρχή πιστοποίησης πριν από την ημερομηνία έναρξης ισχύος της αμετάκλητης ισοτιμίας μετατροπής του εθνικού νομίσματος σε ευρώ.

Άρθρο 37

Αναλήψεις υποχρεώσεων

Οι αναλήψεις υποχρεώσεων στον κοινοτικό προϋπολογισμό πραγματοποιούνται ετησίως με βάση την απόφαση χρηματοδότησης με την οποία εγκρίνεται το ετήσιο πρόγραμμα που αναφέρεται στο άρθρο 21 παράγραφος 4.

Άρθρο 38

Πληρωμή - Προκαταβολή

1. Η πληρωμή από την Επιτροπή της συνεισφοράς που καταβάλλεται από τα Ταμεία πραγματοποιείται σύμφωνα με τις αναλήψεις υποχρεώσεων του προϋπολογισμού.

2. Η πληρωμή λαμβάνει τη μορφή προκαταβολής και πληρωμής του υπολοίπου. Καταβάλλεται στην υπεύθυνη αρχή που έχει ορισθεί από το κράτος μέλος.

3. Προκαταβολή, η οποία αντιπροσωπεύει το 50 % του ποσού που ορίζεται στην απόφαση χρηματοδότησης της Επιτροπής με την οποία εγκρίνεται το ετήσιο πρόγραμμα, καταβάλλεται στο κράτος μέλος εντός 60 ημερών μετά τη θέσπιση της συγκεκριμένης απόφασης.

4. Μια δεύτερη προκαταβολή καταβάλλεται εντός προθεσμίας που δεν υπερβαίνει τους τρεις μήνες αφότου η Επιτροπή εγκρίνει, εντός διμήνου από την επίσημη υποβολή της, μια έκθεση προόδου σχετικά με την εκτέλεση του ετήσιου προγράμματος, καθώς και πιστοποιημένη δήλωση δαπανών που καταρτίζεται σύμφωνα με το άρθρο 28 παράγραφος 1 σημείο α), και το άρθρο 34, η οποία αντιπροσωπεύει τουλάχιστον το 60 % του ποσού της αρχικής πληρωμής. Το ποσό της δεύτερης προκαταβολής που καταβάλλεται από την Επιτροπή δεν υπερβαίνει το 50 % του συνολικού ποσού που χορηγείται με την απόφαση χρηματοδότησης με την οποία εγκρίνεται το ετήσιο πρόγραμμα και, εν πάση περιπτώσει, εάν ένα κράτος μέλος δεσμευθεί σε εθνικό επίπεδο για ποσό μικρότερο από το ποσό που προβλέπει η απόφαση χρηματοδότησης, με την οποία εγκρίνεται το ετήσιο πρόγραμμα, το υπόλοιπο μεταξύ του ποσού των κοινοτικών πόρων για τους οποίους έχει όντως δεσμευτεί το κράτος μέλος προς όφελος σχεδίων που έχουν επιλεγεί στο πλαίσιο του ετήσιου προγράμματος μείον το ποσό της πρώτης προκαταβολής.

5. Οι τυχόν τόκοι που παράγονται από τις προκαταβολές καταλογίζονται στο οικείο πρόγραμμα, θεωρούμενοι ως πόροι του κράτους μέλους υπό μορφή εθνικής δημόσιας συνεισφοράς και δηλώνονται από την Επιτροπή κατά τη στιγμή της τελικής δήλωσης δαπανών για το σχετικό πρόγραμμα.

6. Τα ποσά που καταβάλλονται ως προκαταβολή αφαιρούνται από τους λογαριασμούς όταν κλείσει το ετήσιο πρόγραμμα.

Άρθρο 39

Πληρωμή υπολοίπου

1. 1 Η Επιτροπή προβαίνει στην πληρωμή του υπολοίπου εφόσον λάβει τα ακόλουθα έγγραφα το αργότερο εντός εννέα μηνών από την ημερομηνία λήξης της επιλεξιμότητας των δαπανών που ορίζονται στην απόφαση χρηματοδότησης, με την οποία εγκρίνεται το ετήσιο πρόγραμμα:

α) πιστοποιημένη δήλωση δαπανών που συντάσσεται δεόντως σύμφωνα με το άρθρο 28 παράγραφος 1 σημείο α) και το άρθρο 34, και αίτηση πληρωμής του υπολοίπου ή δήλωση συμψηφισμού

β) την τελική έκθεση σχετικά με την εφαρμογή του ετήσιου προγράμματος όπως ορίζεται στο άρθρο 50,

γ) την ετήσια έκθεση ελέγχου, τη γνωμοδότηση και τη δήλωση που προβλέπονται στο άρθρο 29 παράγραφος 3.

Η πληρωμή του υπολοίπου υπόκειται στην αποδοχή της τελικής έκθεσης σχετικά με την εφαρμογή του ετήσιου προγράμματος και της δήλωσης στην οποία αξιολογείται η εγκυρότητα της αίτησης πληρωμής του υπολοίπου.

2. Εάν η υπεύθυνη αρχή παραλείψει να χορηγήσει τα έγγραφα που ορίζονται στην παράγραφο 1 εντός της προβλεπόμενης προθεσμίας και σε μορφή αποδεκτή, η Επιτροπή προβαίνει σε αποδέσμευση του τμήματος της ανάληψης υποχρεώσεων στο αντίστοιχο ετήσιο πρόγραμμα το οποίο δεν χρησίμευσε για την πληρωμή της προκαταβολής.

3. Η διαδικασία αυτεπάγγελτης αποδέσμευσης που αναφέρεται στην παράγραφο 2 διακόπτεται, για το ποσό που αντιστοιχεί στα συγκεκριμένα σχέδια, εάν εκκρεμεί δικαστική διαδικασία ή διοικητική προσφυγή με ανασταλτικό αποτέλεσμα στο επίπεδο του κράτους μέλους κατά τη στιγμή της υποβολής των εγγράφων που αναφέρονται στην παράγραφο 1. Το κράτος μέλος χορηγεί λεπτομερείς πληροφορίες σχετικά με αυτά τα σχέδια στην μερική τελική έκθεση που υποβάλλει και αποστέλλει ανά έξι μήνες εκθέσεις προόδου για τα εν λόγω σχέδια. Το κράτος μέλος υποβάλλει τα έγγραφα που ορίζονται στην παράγραφο 1 για τα σχετικά σχέδια εντός τριών μηνών από την περάτωση της δικαστικής διαδικασίας ή της διοικητικής προσφυγής.

4. Η προθεσμία των εννέα μηνών που ορίζεται στην παράγραφο 1 διακόπτεται εάν η Επιτροπή εκδώσει απόφαση με την οποία αναστέλλει τις καταβολές της συγχρηματοδότησης για το σχετικό ετήσιο πρόγραμμα, σύμφωνα με το άρθρο 41. Η προθεσμία αυτή αρχίζει να τρέχει από την ημερομηνία ανακοίνωσης στο κράτος μέλος της απόφασης της Επιτροπής που ορίζεται στο άρθρο 41 παράγραφος 3.

5. Υπό την επιφύλαξη των διατάξεων του άρθρου 40, εντός έξι μηνών από την παραλαβή των εγγράφων που αναφέρονται στην παράγραφο 1, η Επιτροπή ανακοινώνει στο κράτος μέλος το ποσό των δαπανών που αναγνωρίζονται από την Επιτροπή ότι βαρύνουν το Ταμείο, καθώς και κάθε δημοσιονομική διόρθωση που προκύπτει από τη διαφορά μεταξύ των δαπανών που δηλώθηκαν και εκείνων που αναγνωρίζονται. Το κράτος μέλος διαθέτει προθεσμία τριών μηνών για να υποβάλει τις παρατηρήσεις του.

6. Εντός τριών μηνών από την παραλαβή των παρατηρήσεων του κράτους μέλους, η Επιτροπή εγκρίνει το ποσό των δαπανών που αναγνωρίζονται ότι βαρύνουν το Ταμείο και ανακτά το υπόλοιπο που προκύπτει από τη διαφορά μεταξύ των δαπανών που αναγνωρίστηκαν οριστικά και των ποσών που έχουν ήδη καταβληθεί στα κράτη μέλη.

7. Υπό την επιφύλαξη των διαθέσιμων πόρων, η Επιτροπή πραγματοποιεί την πληρωμή του υπολοίπου εντός προθεσμίας που δεν υπερβαίνει τις 60 ημέρες από την αποδοχή των εγγράφων που αναφέρονται στην παράγραφο 1 ανωτέρω. Το υπόλοιπο της ανάληψης υποχρεώσεων αποδεσμεύεται εντός έξι μηνών μετά την πληρωμή.

Άρθρο 40

Διακοπή

1. Η προθεσμία πληρωμής διακόπτεται από τον κύριο διατάκτη κατά την έννοια του κανονισμού (EΚ, Ευρατόμ) αριθ. 1605/2002 για μέγιστη περίοδο έξι μηνών εάν:

α) έκθεση εθνικού ή κοινοτικού φορέα λογιστικού ελέγχου περιέχει ενδείξεις σημαντικών ελαττωμάτων στη λειτουργία των συστημάτων διαχείρισης και ελέγχου,

β) ο εν λόγω κύριος διατάκτης πρέπει να πραγματοποιήσει πρόσθετες επαληθεύσεις μετά από πληροφορίες που περιέρχονται εις γνώσιν του ότι οι δαπάνες που περιέχονται σε μια πιστοποιημένη δήλωση δαπανών συνδέονται με σοβαρή παρατυπία η οποία δεν έχει διορθωθεί.

2. Το κράτος μέλος και η αρχή πιστοποίησης ενημερώνονται αμέσως σχετικά με τους λόγους της διακοπής. Η διακοπή παύει μόλις το κράτος μέλος λάβει τα αναγκαία μέτρα.

Άρθρο 41

Αναστολή

1. Το σύνολο ή μέρος των προκαταβολών και των πληρωμών υπολοίπου μπορεί να ανασταλεί από την Επιτροπή στις ακόλουθες περιπτώσεις:

α) όταν υπάρχει σοβαρό ελάττωμα στο σύστημα διαχείρισης και ελέγχου του προγράμματος που επηρεάζει την αξιοπιστία της διαδικασίας πιστοποίησης των πληρωμών και για το οποίο δεν έχουν ληφθεί διορθωτικά μέτρα, ή

β) όταν οι δαπάνες σε πιστοποιημένη δήλωση δαπανών συνδέονται με σοβαρή παρατυπία που δεν έχει διορθωθεί, ή

γ) όταν ένα κράτος μέλος δεν έχει συμμορφωθεί με τις υποχρεώσεις που υπέχει δυνάμει των άρθρων 30 και 31.

2. Η Επιτροπή μπορεί να αποφασίσει την αναστολή της προκαταβολής και της πληρωμής υπολοίπου αφού έχει δώσει την ευκαιρία στο κράτος μέλος να υποβάλει τις παρατηρήσεις του εντός προθεσμίας τριών μηνών.

3. Η Επιτροπή θέτει τέλος στην αναστολή της προκαταβολής και της πληρωμής υπολοίπου εφόσον θεωρεί ότι το κράτος μέλος έχει λάβει τα αναγκαία μέτρα που επιτρέπουν την άρση της αναστολής.

4. Σε περίπτωση που δεν έχουν ληφθεί τα απαιτούμενα μέτρα από το κράτος μέλος, η Επιτροπή μπορεί να εκδώσει απόφαση ακύρωσης του συνόλου ή μέρους της κοινοτικής συνεισφοράς στο ετήσιο πρόγραμμα σύμφωνα με το άρθρο 45.

Άρθρο 42

Τήρηση εγγράφων

Υπό την επιφύλαξη των κανόνων που διέπουν τις κρατικές ενισχύσεις δυνάμει του άρθρου 87 της Συνθήκης, η υπεύθυνη αρχή εξασφαλίζει ότι τηρούνται και τίθενται στη διάθεση της Επιτροπής και του Ελεγκτικού Συνεδρίου όλα τα δικαιολογητικά σχετικά με τις δαπάνες και τους λογιστικούς ελέγχους των συγκεκριμένων προγραμμάτων για περίοδο πέντε ετών από το κλείσιμο των προγραμμάτων όπως καθορίζεται στο άρθρο 39 παράγραφος 1.

Η προθεσμία αυτή διακόπτεται σε περίπτωση δικαστικής δίωξης ή κατόπιν δεόντως αιτιολογημένης αίτησης της Επιτροπής.

Τα έγγραφα τηρούνται υπό τη μορφή πρωτοτύπων ή επικυρωμένων αντιγράφων σε κοινώς αποδεκτά μέσα καταχώρησης δεδομένων.

ΚΕΦΑΛΑIΟ VIII

ΔΗΜΟΣΙΟΝΟΜΙΚΕΣ ΔΙΟΡΘΩΣΕΙΣ

Άρθρο 43

Δημοσιονομικές διορθώσεις που πραγματοποιούν τα κράτη μέλη

1. Τα κράτη μέλη φέρουν κατά κύριο λόγο την ευθύνη για τη διερεύνηση παρατυπιών, ενεργώντας εφόσον υπάρχουν αποδείξεις για οποιαδήποτε σημαντική μεταβολή που τροποποιεί το χαρακτήρα ή τις προϋποθέσεις εφαρμογής ή ελέγχου των προγραμμάτων και προβαίνοντας στις απαραίτητες δημοσιονομικές διορθώσεις.

2. Τα κράτη μέλη πραγματοποιούν τις δημοσιονομικές διορθώσεις που απαιτούνται σε σχέση με τις μεμονωμένες ή συστηματικές παρατυπίες που εντοπίζονται σε δράσεις ή ετήσια προγράμματα. Οι διορθώσεις που πραγματοποιούνται από τα κράτη μέλη συνίστανται σε ολική ή μερική ανάκτηση της σχετικής κοινοτικής συνεισφοράς. Τα κράτη μέλη λαμβάνουν υπόψη τη φύση και τη σοβαρότητα των παρατυπιών και την οικονομική απώλεια του Ταμείου.

3. Τα κράτη μέλη συμπεριλαμβάνουν στην τελική έκθεση για την εφαρμογή του ετησίου προγράμματος που προβλέπεται από το άρθρο 50 κατάλογο των διαδικασιών ακύρωσης που κινήθηκαν για το συγκεκριμένο ετήσιο πρόγραμμα.

Οι διορθώσεις που διενεργούνται από το κράτος μέλος συνίστανται στην ακύρωση του συνόλου ή μέρους της κοινοτικής συνεισφοράς και, σε περίπτωση που το ποσό δεν επιστρέφεται εμπρόθεσμα από το συγκεκριμένο κράτος μέλος, οφείλονται τόκοι υπερημερίας με το επιτόκιο που προβλέπεται στο άρθρο 46 παράγραφος 2.

4. Σε περίπτωση συστηματικών παρατυπιών το κράτος μέλος επεκτείνει τις έρευνές του, προκειμένου να καλύψει όλες τις δράσεις που είναι πιθανόν να επηρεάζονται.

Άρθρο 44

Έλεγχος λογαριασμών και δημοσιονομικές διορθώσεις που πραγματοποιεί η Επιτροπή

1. Υπό την επιφύλαξη των αρμοδιοτήτων του Ελεγκτικού Συνεδρίου ή των ελέγχων που πραγματοποιούνται από τα κράτη μέλη σύμφωνα με τις εθνικές τους νομοθετικές, κανονιστικές και διοικητικές διατάξεις, υπάλληλοι ή εξουσιοδοτημένοι εκπρόσωποι της Επιτροπής μπορούν να πραγματοποιούν επιτόπιους ελέγχους, ιδίως δειγματοληπτικούς, των δράσεων που χρηματοδοτούνται από το Ταμείο και των συστημάτων διαχείρισης και ελέγχου, με προειδοποίηση τουλάχιστον τριών εργάσιμων ημερών. Η Επιτροπή ειδοποιεί το ενδιαφερόμενο κράτος μέλος προκειμένου να τύχει της απαιτούμενης συνδρομής. Στους ελέγχους αυτούς μπορούν να συμμετέχουν υπάλληλοι ή εξουσιοδοτημένοι εκπρόσωποι του συγκεκριμένου κράτους μέλους.

Η Επιτροπή μπορεί να ζητήσει από το ενδιαφερόμενο κράτος μέλος να διενεργήσει επιτόπιο έλεγχο προκειμένου να εξακριβώσει την ορθότητα μιας ή περισσότερων συναλλαγών. Στους ελέγχους αυτούς μπορούν να συμμετέχουν υπάλληλοι ή εξουσιοδοτημένοι εκπρόσωποι της Επιτροπής.

2. Εάν μετά την ολοκλήρωση των αναγκαίων επαληθεύσεων η Επιτροπή συμπεράνει ότι το κράτος μέλος δεν έχει συμμορφωθεί με τις υποχρεώσεις που υπέχει δυνάμει του άρθρου 30, αναστέλλει την πληρωμή προκαταβολών ή την τελική πληρωμή σύμφωνα με το άρθρο 41.

Άρθρο 45

Κριτήρια που ισχύουν για τις διορθώσεις

1. Η Επιτροπή μπορεί να προβαίνει σε δημοσιονομικές διορθώσεις ακυρώνοντας το σύνολο ή μέρος της κοινοτικής συνεισφοράς σε ένα ετήσιο πρόγραμμα όταν, μετά τη διεξαγωγή της αναγκαίας εξέτασης καταλήγει στο συμπέρασμα ότι:

α) υφίσταται σοβαρό ελάττωμα στο σύστημα διαχείρισης και ελέγχου του προγράμματος που έχει θέσει σε κίνδυνο την κοινοτική συνεισφορά η οποία έχει ήδη καταβληθεί στο πρόγραμμα,

β) οι δαπάνες που περιλαμβάνονται σε πιστοποιημένη δήλωση δαπανών είναι παράτυπες και δεν έχουν διορθωθεί από το κράτος μέλος πριν από την έναρξη της διαδικασίας διόρθωσης στα πλαίσια της παρούσας παραγράφου,

γ) το κράτος μέλος δεν έχει συμμορφωθεί με τις υποχρεώσεις του σύμφωνα με το άρθρο 30 πριν από την έναρξη της διαδικασίας διόρθωσης στα πλαίσια της παρούσας παραγράφου.

Η Επιτροπή αποφασίζει λαμβάνοντας υπόψη τα οποιαδήποτε ενδεχόμενα σχόλια του κράτους μέλους.

2. Η Επιτροπή στηρίζει τις δημοσιονομικές της διορθώσεις σε μεμονωμένες περιπτώσεις παρατυπιών που εντοπίζονται και λαμβάνει υπόψη το συστηματικό χαρακτήρα της παρατυπίας προκειμένου να καθορίσει το κατά πόσον θα πρέπει να εφαρμοστεί κατ' αποκοπή ή κατά παρέκταση διόρθωση. Σε περίπτωση που η παρατυπία σχετίζεται με δήλωση δαπανών για την οποία έχει προηγουμένως παρασχεθεί θετική διαβεβαίωση αξιοπιστίας στο πλαίσιο ετήσιας έκθεσης σύμφωνα με το άρθρο 29 παράγραφος 3 στοιχείο β), υπάρχει τεκμήριο συστηματικού προβλήματος που οδηγεί στην εφαρμογή μιας κατ' αποκοπή ή κατά παρέκταση διόρθωσης, εκτός εάν το κράτος μέλος είναι σε θέση να προσκομίσει αποδείξεις εντός τριών μηνών για να καταρρίψει αυτό το τεκμήριο.

3. Η Επιτροπή, όταν αποφασίζει σχετικά με το ποσό της διόρθωσης, λαμβάνει υπόψη τη σημασία της παρατυπίας καθώς και την έκταση και τις δημοσιονομικές επιπτώσεις των ελλείψεων που διαπιστώθηκαν στο σχετικό ετήσιο πρόγραμμα.

4. Στην περίπτωση που η Επιτροπή στηρίξει τη θέση της σε γεγονότα που διαπιστώθηκαν από ελεγκτές που δεν ανήκουν στις υπηρεσίες της συνάγει τα δικά της συμπεράσματα όσον αφορά τις δημοσιονομικές επιπτώσεις μετά την εξέταση των μέτρων που ελήφθησαν από το σχετικό κράτος μέλος με βάση το άρθρο 31, τις εκθέσεις κοινοποιηθεισών παρατυπιών και τυχόν απαντήσεις από το κράτος μέλος.

Άρθρο 46

Επιστροφή

1. Κάθε επιστροφή, η οποία πρέπει να γίνει στον γενικό προϋπολογισμό των Ευρωπαϊκών Κοινοτήτων, πραγματοποιείται πριν από την προθεσμία που αναφέρεται στην εντολή είσπραξης η οποία εκδίδεται σύμφωνα με το άρθρο 72 του κανονισμού (ΕΚ, Ευρατόμ) αριθ. 1605/2002 του Συμβουλίου [12]. Η προθεσμία αυτή είναι η τελευταία ημέρα του δεύτερου μήνα μετά την έκδοση της εντολής.

2. Οποιαδήποτε καθυστέρηση σε σχέση με την επιστροφή συνεπάγεται την πληρωμή τόκων υπερημερίας από τότε που λήγει η προθεσμία μέχρι την ημερομηνία που θα πραγματοποιηθεί η επιστροφή. Το σχετικό επιτόκιο είναι το επιτόκιο που χρησιμοποιεί η Ευρωπαϊκή Κεντρική Τράπεζα για τις βασικές της πράξεις αναχρηματοδότησης, όπως δημοσιεύεται στη σειρά C της Επίσημης Εφημερίδας της Ευρωπαϊκής Ένωσης, το οποίο ισχύει κατά την πρώτη εργάσιμη ημέρα του μήνα κατά τον οποίο λήγει η προθεσμία, αυξημένο κατά τρεισήμισι ποσοστιαίες μονάδες.

Άρθρο 47

Υποχρεώσεις των κρατών μελών

Η δημοσιονομική διόρθωση της Επιτροπής δεν επηρεάζει την υποχρέωση του κράτους μέλους να επιδιώξει ανακτήσεις σύμφωνα με το άρθρο 45.

ΚΕΦΑΛΑIΟ IX

ΠΑΡΑΚΟΛΟΥΘΗΣΗ, ΑΞΙΟΛΟΓΗΣΗ ΚΑΙ ΕΚΘΕΣΕΙΣ

Άρθρο 48

Παρακολούθηση και αξιολόγηση

1. Η Επιτροπή εξασφαλίζει τακτική παρακολούθηση του Ταμείου σε συνεργασία με τα κράτη μέλη.

2. Η Επιτροπή προβαίνει σε τακτική αξιολόγηση του Ταμείου σε συνεργασία με τα κράτη μέλη, προκειμένου να εκτιμήσει τη συνάφεια, την αποτελεσματικότητα και τον αντίκτυπο των δράσεων υπό το φως του γενικού στόχου που αναφέρεται στο άρθρο 2 στο πλαίσιο της προετοιμασίας της έκθεσης που προβλέπεται στο άρθρο 49 παράγραφος 3.

3. Η Επιτροπή εξετάζει επίσης τη συμπληρωματικότητα μεταξύ των δράσεων που εφαρμόζονται σύμφωνα με το Ταμείο και εκείνων που αναλαμβάνονται σύμφωνα με άλλες συναφείς κοινοτικές πολιτικές, μέσα και πρωτοβουλίες.

Άρθρο 49

Υποχρεώσεις υποβολής εκθέσεων

1. Σε κάθε κράτος μέλος η υπεύθυνη αρχή λαμβάνει τα απαραίτητα μέτρα για να διασφαλίσει την παρακολούθηση και αξιολόγηση των σχεδίων.

Προς το σκοπό αυτό, οι συμφωνίες και οι συμβάσεις που συνάπτονται με τους οργανισμούς που είναι αρμόδιοι για την εφαρμογή των δράσεων περιλαμβάνουν ρήτρες που επιβάλλουν υποχρέωση υποβολής τακτικών και λεπτομερών εκθέσεων σχετικά με την πρόοδο της εκτέλεσης της δράσης και της υλοποίησης των ορισθέντων στόχων,οι οποίες αποτελούν τη βάση αντιστοίχως για την έκθεση προόδου και την τελική έκθεση σχετικά με την εφαρμογή του ετήσιου προγράμματος.

2. Τα κράτη μέλη υποβάλλουν στην Επιτροπή :

α) το αργότερο στις 30 Ιουνίου 2010 μια έκθεση αξιολόγησης για την εφαρμογή των δράσεων που συγχρηματοδοτήθηκαν από το Ταμείο,

β) το αργότερο στις 30 Ιουνίου 2012 (για την περίοδο 2007-2010) και στις 30 Ιουνίου 2015 (για την περίοδο 2011-2013) αντίστοιχα, έκθεση αξιολόγησης των αποτελεσμάτων και του αντικτύπου των δράσεων που συγχρηματοδοτούνται από το Ταμείο.

3. Η Επιτροπή υποβάλλει στο Ευρωπαϊκό Κοινοβούλιο, το Συμβούλιο, την Οικονομική και Κοινωνική Επιτροπή και την Επιτροπή των Περιφερειών

α) το αργότερο στις 30 Ιουνίου 2009 έκθεση και επανεξέταση της εφαρμογής των κριτηρίων που προβλέπονται από το άρθρο 14 για την κατανομή πόρων μεταξύ των κρατών μελών, μαζί με προτάσεις τροποποιήσεων εφόσον είναι αναγκαίες,

β) το αργότερο στις 31 Δεκεμβρίου 2010 μια ενδιάμεση έκθεση για τα αποτελέσματα που επετεύχθησαν και τις ποιοτικές και ποσοτικές πτυχές της εφαρμογής του ταμείου, μαζί με πρόταση για την μελλοντική ανάπτυξη του Ταμείου,

γ) το αργότερο μέχρι τις 31 Δεκεμβρίου 2012 (για την περίοδο 2007-2010) και μέχρι τις 31 Δεκεμβρίου 2015 (για την περίοδο 2011-2013) αντίστοιχα, έκθεση εκ των υστέρων αξιολόγησης.

Άρθρο 50

Τελική έκθεση σχετικά με την εφαρμογή του ετήσιου προγράμματος

1. Η έκθεση περιλαμβάνει τις ακόλουθες πληροφορίες προκειμένου να υπάρχει σαφής άποψη της εφαρμογής του προγράμματος:

α) δημοσιονομική και λειτουργική εφαρμογή του ετήσιου προγράμματος,

β) πρόοδος που επιτεύχθηκε κατά την εφαρμογή του πολυετούς προγράμματος και προτεραιότητές του σε σχέση με τους ειδικούς επαληθεύσιμους στόχους του, με ποσοτικοποίηση των δεικτών κάθε φορά που είναι δυνατή η ποσοτικοποίησή τους,

γ) μέτρα που έλαβε η υπεύθυνη αρχή για να εξασφαλίσει την ποιότητα και την αποτελεσματικότητα της εφαρμογής, ιδιαίτερα:

- μέτρα παρακολούθησης και αξιολόγησης, συμπεριλαμβανομένων και ρυθμίσεων για τη συλλογή δεδομένων,

- σύνοψη όλων των σημαντικών προβλημάτων που ανέκυψαν κατά την εφαρμογή του επιχειρησιακού προγράμματος και όλων των ληφθέντων μέτρων,

- χρησιμοποίηση της τεχνικής βοήθειας.

δ) μέτρα που ελήφθησαν για να εξασφαλιστεί η ενημέρωση σχετικά με τα ετήσια και πολυετή προγράμματα και η δημοσιότητά τους.

2. Η έκθεση κρίνεται αποδεκτή όταν περιέχει όλες τις πληροφορίες που αναφέρονται στην παράγραφο 1. Η Επιτροπή λαμβάνει απόφαση για το περιεχόμενο της έκθεσης που υποβάλλεται στην αρμόδια αρχή εντός δύο μηνών από τη λήψη όλων των πληροφοριών που αναφέρονται στην παράγραφο 1, οι οποίες γνωστοποιούνται στα κράτη μέλη. Εάν η Επιτροπή δεν αντιδράσει εντός της προθεσμίας που καθορίστηκε, η έκθεση θεωρείται ως αποδεκτή.

ΚΕΦΑΛΑΙΟ X

ΜΕΤΑΒΑΤΙΚΕΣ ΔΙΑΤΑΞΕΙΣ

Άρθρο 50Α

Η προετοιμασία του πολυετούς προγράμματος

1. Κατά παρέκκλιση του άρθρου 19, τα κράτη μέλη

α) το συντομότερο δυνατόν μετά την έναρξη ισχύος της παρούσας απόφασης αλλά το αργότερο έως τις 1 Μαρτίου 2007, ορίζουν την εθνική υπεύθυνη αρχή που αναφέρεται στο άρθρο 25, παράγραφος 1, σημείο α), καθώς επίσης, εφόσον απαιτείται, την εξουσιοδοτημένη αρχή,

β) το αργότερο έως την 1η Μαΐου 2007, υποβάλλουν την περιγραφή των συστημάτων διαχείρισης και ελέγχου που αναφέρονται στο άρθρο 32, παράγραφος 2.

2. Έως τις 31 Μαΐου 2007, η Επιτροπή παρέχει στα κράτη μέλη

α) εκτίμηση των ποσών που θα τους χορηγηθούν για το δημοσιονομικό έτος 2007,

β) εκτιμήσεις των ποσών που τους θα τους χορηγηθούν για τα δημοσιονομικά έτη 2008–2013, με παρέκταση του υπολογισμού της εκτίμησης για το δημοσιονομικό έτος 2007, λαμβάνοντας υπόψη τις προτεινόμενες ετήσιες πιστώσεις για τα έτη 2007– 2013 όπως καθορίζονται στις δημοσιονομικές προοπτικές.

Άρθρο 50Β

Η προετοιμασία του ετήσιου προγράμματος για το 2007

1. Κατά παρέκκλιση του άρθρου 21, το ακόλουθο χρονοδιάγραμμα ισχύει για την εφαρμογή στη διάρκεια του δημοσιονομικού έτους 2007:

α) Έως τις 31 Μαΐου 2007, η Επιτροπή θα παράσχει στα κράτη μέλη εκτίμηση των ποσών που θα τους χορηγηθούν για το δημοσιονομικό έτος 2007,

β) Έως την 1η Σεπτεμβρίου 2007, τα κράτη μέλη θα υποβάλουν στην Επιτροπή το σχέδιο ετήσιου προγράμματος.

2. Η δαπάνη η οποία εκταμιεύθηκε πραγματικά μεταξύ της 1ης Ιανουαρίου 2007 και της ημερομηνίας εκδόσεως της απόφασης χρηματοδότησης, με την οποία εγκρίνεται το ετήσιο πρόγραμμα του εν λόγω κράτους μέλους, μπορεί να είναι επιλέξιμη για στήριξη από το Ταμείο.

3. Για να καταστεί εφικτή η έκδοση το 2008 αποφάσεων χρηματοδότησης για την έγκριση του ετησίου προγράμματος για το 2007, η Επιτροπή προβαίνει στην κοινοτική δημοσιονομική δέσμευση για το 2007 βάσει της εκτίμησης του ποσού που θα χορηγηθεί στα κράτη μέλη το οποίο θα υπολογισθεί σύμφωνα με τις διατάξεις του άρθρου 14.

ΚΕΦΑΛΑΙΟ XI

ΤΕΛΙΚΕΣ ΔΙΑΤΑΞΕΙΣ

Άρθρο 51

Επιτροπή

1. Η Επιτροπή επικουρείται από την κοινή επιτροπή "Αλληλεγγύη και διαχείριση των μεταναστευτικών ροών" που δημιουργήθηκε με την απόφαση για τη σύσταση του Ταμείου Εξωτερικών Συνόρων για την περίοδο 2007-2013 στο πλαίσιο του γενικού προγράμματος "Αλληλεγγύη και διαχείριση των μεταναστευτικών ροών" …/… [13] (στο εξής αναφερόμενη ως "η επιτροπή").

2. Σε περίπτωση παραπομπής στην παρούσα παράγραφο, εφαρμόζονται τα άρθρα 4 και 7 της απόφασης 1999/468/ΕΚ.

3. Η επιτροπή θεσπίζει τον εσωτερικό της κανονισμό.

Άρθρο 52

Επανεξέταση

Το Συμβούλιο επανεξετάζουν την παρούσα απόφαση με βάση πρόταση της Επιτροπής το αργότερο μέχρι τις 30 Ιουνίου 2013.

Άρθρο 53

Έναρξη ισχύος

Η παρούσα απόφαση εφαρμόζεται από την 1η Ιανουαρίου 2007.

Άρθρο 54

Αποδέκτες

Η παρούσα απόφαση απευθύνεται στα κράτη μέλη.

[1] Δεν έχει δημοσιευθεί ακόμη στην Επίσημη Εφημερίδα.

[2] ΕΕ C …

[3] ΕΕ L 248 της 16.9.2002, σ. 1.

[4] ΕΕ C 139 της 14.6.2006, σ. 1.

[5] EE L 200 της 22.7.2006, σ. 11.

[6] ΕΕ C …

[7] ΕΕ C …

[8] ΕΕ L 375 της 23.12.2004, σ. 12.

[9] ΕΕ L 289 της 3.11.2005, σ. 15.

[10] ΕΕ L 16 της 23.1.2004, σ. 44.

[11] Θα εισαχθούν τα στοιχεία των αποφάσεων που αφορούν τη σύσταση του ΕΤΠ, του Ταμείου Εξωτερικών συνόρων και του Ταμείου Επιστροφών.

[12] ΕΕ L 248 της 16.9.2002.

[13] Θα εισαχθούν τα στοιχεία των αποφάσεων που αφορούν τη σύσταση του ΕΤΠ, του Ταμείου Εξωτερικών συνόρων και του Ταμείου Επιστροφών.

--------------------------------------------------